Terbuka Indonesia: Aaron Chia-Wooi Yik layak ke pusingan kedua

JAKARTA, 14 Jun- Beregu lelaki negara, Aaron Chia-Soh Wooi Yik mara ke pusingan kedua selepas menumbangkan wakil Indonesia, Muhammad Shohibul Fikri-Bagas Maulana.Pilihan kedua kejohanan itu menang 'straight set' 21-16, 21-12 dalam tempoh 33 minit.Aaron dan Wooi Yik berjaya mempamer permainan kemas meskipun diberi tentangan hebat gandingan dari Indonesia itu sebelum menang set pertama 21-16.Wakil negara yang berada di ranking ketiga dunia itu kemudian tidak berdepan banyak masalah untuk menguasai set kedua dengan kemenangan 21-12.Aaron dan Wooi Yik bakal berdepan sama ada gandingan Taiwan, Su Ching Heng-Ye Hong Wei atau beregu Korea Selatan, Choi Sol Gyu-Kim Hyo Ho dalam pusingan kedua.

Sementara itu, beregu campuran negara, Tan Kian Meng-Lai Pei Jing juga berjaya mara selepas menundukkan gandingan England, Gregory Mairs-Jenny Moore dengan kemenangan 21-14,21-13.Kian Meng-Pei Jing akan menentang beregu Indonesia, Rinov Rivaldy-Pitha Haningtyas Mentaro pada pusingan kedua.Dalam pada itu, harapan untuk melihat pemain perseorangan lelaki profesional negara, Lee Zii Jia melangkah jauh dalam saingan kali ini tidak kesampaian.Pemain ranking ke-11 dunia itu tunduk 21-17,21-13 kepada wakil India, Lakshya Sen.


Resepi Kim Pan Gon berhasil, Malaysia menang 4-1

KUALA TERENGGANU, 14 Jun - Skuad Harimau Malaya mudah menumbangkan Kepulauan Solomon 4-1 dalam aksi yang berlangsung di Stadium Sultan Mizan Zainal Abidin, Terengganu, malam tadi.Pertembungan menyaksikan skuad negara mendominasi permainan dengan menampilkan lebih 70 peratus penguasaan bola.Malaysia yang diketuai pemain sayap, Faisal Halim bagaimanapun tersentak dengan jaringan awal Kepulauan Solomon yang mudah disudahkan Raphael Leai pada minit ke-11.Tidak mudah panik, skuad kendalian Kim Pan Gon kembali memperkemas permainan dan memperoleh gol penyamaan menerusi rembatan penyerang naturalisasi, Paolu Josue pada minit ke-40.Malaysia terus garang meledak gol kedua hasil sepakan penalti yang disempurnakan pemain bintang tempatan, Ariff Aiman Hanapi pada masa tambahan babak pertama.Memasuki babak kedua, Pan Gon memasukkan Akhyar Rashid, Safawi Rasid dan Lee Tuck bagi menajamkan bahagian serangan.Percaturan itu nyata berhasil selepas Safawi Rasid dan Lee Tuck masing-masing menyumbat gol pada minit ke- 77 dan 90.Keputusan 4-1 kekal sehingga tamat permainan.Pasukan Harimau Malaya dijadual bertemu Papua New Guinea untuk aksi persahabatan seterusnya pada 20 Jun nanti, di gelanggang sama.


Jude Bellingham, kini senjata baharu Real Madrid

MADRID, 14 Jun- Real Madrid sah menandatangani Jude Bellingham dari Borussia Dortmund dengan perjanjian enam tahun pada Rabu, dengan menelan kos lebih €100 juta euro (AS$108 juta).Kelab Jerman, Dortmund berkata perjanjian untuk pemain berusia 19 tahun itu telah dicapai minggu lalu dengan Madrid, bernilai €103 juta euro ditambah sehingga 30 peratus daripada bayaran itu dalam bentuk bonus.Ketibaan Bellingham dilihat mampu menguatkan lagi jentera perancang Real Madrid, menyertai gandingan muda Perancis, Eduardo Camavinga dan Aurelien Tchouameni sekali gus masa terbaik untuk pemain veteran, Luka Modric dan Toni Kroos berehat seketika.

"Kelab kami menandatangani salah satu bakat terbesar dalam bola sepak dunia, pemain yang berasal dari Borussia Dortmund dan tiba di Madrid selepas dipilih sebagai pemain terbaik dalam Bundesliga musim 2022-23."Selain itu, dia baru berusia 19 tahun dan sudah pun menjadi pemula untuk pasukan kebangsaan England," kata Madrid.Bellingham menyinar di bawah pasukan Gareth Southgate pada kempen Piala Dunia tahun lalu, dengan England tersingkir di pusingan suku akhir oleh naib juara, Perancis.Pemain tengah itu, yang berusia 20 tahun pada penghujung Jun ini, menandatangani kontrak dengan Dortmund dari Birmingham pada 2020 dengan harga €25 juta euro, bermain 132 perlawanan untuk kelab itu dan menjulang Piala Jerman pada 2021."Terima kasih kepada semua orang di BVB dan kepada peminat untuk segala-galanya sepanjang tiga tahun lalu," kata Bellingham kepada laman web kelab Dortmund."Adalah satu penghormatan untuk memakai baju anda begitu kerap, pada saat-saat besar dan kecil. Walaupun saya menantikan destinasi seterusnya, saya tidak akan melupakan perjalanan ke sana. Selamanya Borussian," katanya.- AFP


Mbappe mahu keluar PSG

PARIS, 13 Jun- Bintang Perancis, Kylian Mbappe memaklumkan kepada Paris Saint-Germain (PSG) bahawa dia tidak akan melanjutkan kontraknya bersama kelab itu.Kontrak Mbappe dilaporkan tamat pada tahun 2024.Menurut sumber laporan sukan Perancis, L'Equipe, kenyataan itu membuka pintu kepada kemungkinan bahawa pemain berusia 24 tahun itu mahu keluar dari Parc de Princes menerusi jendela perpindahan musim panas ini.Pengesahan Mbappe melalui surat dibuat lebih setahun sejak dia mengetepikan Real Madrid dengan menandatangani kejutan lanjutan kontraknya untuk kekal di juara Perancis itu.PSG tidak akan membenarkan aset utama mereka pergi secara percuma apabila perjanjian sedia adanya tamat.

Bagaimanapun, perbincangan naib juara Piala Dunia itu bersama PSG, yang mahu bertukar kelab masih menjadi tanda tanya.Surat Mbappe menjadi hangat selepas pemergian Lionel Messi ke Inter Miami.Khabar itu agak mengejutkan kerana laporan telah mencadangkan dia tidak akan menggunakan pilihan untuk kekal sehingga 2025.Pada majlis anugerah bulan lalu di mana dia telah dipilih sebagai pemain Ligue 1 musim ini buat kali keempat berturut-turut selepas membantu PSG memenangi kejuaraan Perancis ke-11.- AFP


Piala Dunia 2023: Bintang Tottenham digugur daripada skuad Jepun

CHIBA, 13 Jun- Penyerang berpengalaman Tottenham Hotspur, Mana Iwabuchi tidak disenaraikan dalam skuad kebangsaan Jepun yang bakal beraksi dalam Piala Dunia Wanita 2023 bulan depan.Iwabuchi, 30 tahun, merupakan sebahagian daripada skuad yang memenangi Piala Dunia 2011. Dia bagaimanapun digugurkan daripada pasukan kendalian jurulatih Futoshi Ikeda yang akan beraksi di Australia dan New Zealand pada Julai hingga Ogos ini.Jepun berada dalam Kumpulan C bersama Sepanyol, Costa Rica dan Zambia.Ikeda antara lain menamakan pemain Manchester City Yui Hasegawa, pemain Liverpool Fuka Nagano dan dua bintang West Ham Risa Shimizu dan Honoka Hayashi dalam skuad 23 pemain.Ketiadaan Iwabuchi bermakna ketua pasukan, Saki Kumagai adalah satu-satunya pemenang Piala Dunia 2011 yang terpilih.Kumagai yang baru berpindah dari Bayern Munich ke Roma, menjaringkan sepakan penalti kemenangan dalam perlawanan akhir menentang Amerika Syarikat 12 tahun lalu."Iwabuchi adalah pemain yang telah banyak berjasa memacu pasukan ini ke hadapan. Tetapi saya memilih 23 pemain berdasarkan pelbagai kriteria seperti prestasi semasa, kecergasan, struktur pasukan dan apa yang kami perlukan dalam situasi tertentu," kata Ikeda.Iwabuchi, yang menyertai Tottenham secara pinjaman daripada Arsenal musim ini, telah beraksi sebanyak tiga kali di Piala Dunia."Saya tidak dapat menyertai skuad kali ini tetapi saya berharap pasukan dapat membawa semangat saya bersama mereka," tulisnya di Twitter.Jepun tewas kepada Belanda dalam pusingan 16 terakhir Piala Dunia 2019, selepas mara ke perlawanan akhir dua kejohanan sebelum itu.Ikeda yang mengambil alih tugas sebagai jurulatih pada 2021 berkata pemainnya "berazam untuk mengembalikan Jepun ke kedudukan yang lebih kukuh ".-AFP

(Penyerang Jepun Mana Iwabuchi diketepikan daripada skuad Jepun untuk Piala Dunia/AFP)


Harimau Malaya bakal buat kejutan malam ini

KUALA TERENGGANU, 14 Jun - Harimau Malaya bakal membuat kejutan pada perlawanan antarabangsa tier 1 menentang Kepulauan Solomon di Stadium Sultan Mizan Zainal Abidin (SSMZA), Kuala Terengganu malam ini.Ketua Jurulatih Harimau Malaya, Kim Pan Gon berkata pada masa ini tahap kecergasan pemain berada dalam keadaan terbaik untuk beraksi.

"Kami mahu memenangi semua perlawanan. Tetapi untuk menang kami perlu bermain seperti yang dirancang. Setiap matlamat yang dicapai lebih bernilai daripada sesuatu kemenangan. Saya percaya sekiranya kita mempunyai perancangan yang baik, kita akan berjaya lakar kemenangan," kata Pan Gon, pada Selasa.Tambah Pan Gon, beliau optimis anak buahnya akan menampilkan persembahan terbaik untuk di sajikan kepada penyokong tegar Harimau Malaya.Sementara itu bek kanan, Matthew Davies pula enggan rakan sepasukan memandang rendah keupayaan Kepulauan Solomon meskipun Malaysia dianggap pasukan pilihan."Bola sepak Kepulauan Solomon semakin meningkat. Kita tidak boleh memandang rendah dan perlu menghormati pasukan lawan. Ia sudah pasti menjadi satu perlawanan yang sukar untuk kami," kata Matthew.Kepulauan Solomon kini berada di kedudukan ke-134 dunia berbanding Harimau Malaya yang menghuni ranking ke-138 dunia.Perlawanan pada malam ini merupakan yang pertama membabitkan kedua-dua pasukan.


Pelari pecut AS, Tori Bowie meninggal dunia semasa bersalin

LOS ANGELES, 13 Jun- Pemenang pingat Olimpik dan bekas juara dunia 100m Tori Bowie dilapor meninggal dunia akibat komplikasi bersalin.Bowie, 32, ditemukan meninggal dunia di rumahnya di Orange County, Florida bulan lalu selepas penguatkuasa undang-undang tempatan menjalankan pemeriksaan terhadapnya berikutan kebimbangan rakan-rakan dan ahli keluarga.USA Today melaporkan pada Isnin bahawa Pejabat Pemeriksa Perubatan Orange County mendapati Bowie sedang hamil lapan bulan dan meninggal dunia ketika sedang melahirkan.Laporan itu berkata pegawai percaya Bowie mungkin mengalami komplikasi termasuk gangguan pernafasan atau eklampsia, keadaan yang dikaitkan dengan tekanan darah tinggi yang menyebabkan sawan.Berita kematian Bowie bulan lepas memberi kesan besar kepada dunia trek dan padang.Pemain Amerika itu menjadi tunjang pasukan AS untuk meraih pingat emas dalam acara lari berganti-ganti 4x100m di Sukan Olimpik Rio 2016, di mana dia juga memperoleh pingat perak dalam 100m dan gangsa dalam 200m.

Dia memenangi kejuaraan dunia 100m di Kejohanan Dunia di London pada tahun berikutnya dan kekal sebagai wanita tunggal Amerika yang memenangi kejuaraan Olimpik atau 100m dunia sejak Carmelita Jeter pada 2011."Seorang atlet yang berbakat, impaknya terhadap sukan ini tidak dapat diukur, dan dia akan sangat dirindui," kata ketua eksekutif Balapan dan Padang Amerika Syarikat, Max Siegel dalam satu kenyataan.Pelari pecut AS, Justin Gatlin memberi penghormatan kepada Bowie sebagai pesaing yang sengit dan rakan sepasukan yang hebat."Tori adalah seorang manusia yang cantik dan mempunyai senyuman yang membuatkan anda ingin tersenyum juga.Lagenda sejati yang membuat dia terkenal dalam sukan dan hati kami," luah Gatlin.- AFP


Terbuka Indonesia, Pearly Tan-M.Thinaah tarik diri - BAM

KUALA LUMPUR, 13 Jun- Beregu wanita badminton nombor satu negara, Pearly Tan-M. Thinaah, menarik diri daripada menyertai Terbuka Indonesia yang dijadualkan bermula pada semalam hingga 18 Jun di Jakarta.Persatuan Badminton Malaysia (BAM) dalam satu kenyataan mengesahkan bahawa, juara Terbuka Perancis 2022 itu menarik diri akibat kecederaan yang dialami Pearly di Terbuka Singapura, minggu lepas.Menurut kenyataan itu, Pearly yang cedera di siku belum sembuh sepenuhnya.Susulan itu, pasukan kejurulatihan membuat keputusan untuk tidak mengambil risiko sekali gus tidak membenarkan pemain itu bertanding.Pada aksi Terbuka Singapura sebelum ini, Pearly dan Thinaah menarik diri pada perlawanan pusingan pembukaan menentang pasangan Jepun, Rin Iwanaga-Kie Nakanishi pada set ketiga.


SUKMA 2024, tambah lima sukan baharu

PUTRAJAYA, 13 Jun- Sukan Malaysia (SUKMA) Sarawak 2024 dijadual berlangsung pada 17 hingga 24 Ogos 2024.Perkara itu diputuskan pada Mesyuarat Jawatankuasa Tertinggi SUKMA di Putrajaya, pada Isnin.Menteri Belia dan Sukan, Hannah Yeoh yang mempengerusikan mesyuarat tersebut berkata terdapat penambahan lima sukan pada temasya edisi ke-21 itu iaitu softball, kriket, catur, kabaddi dan silambam."Sukan ini masih perlu mempunyai penyertaan enam negeri sebelum dipertandingkan di SUKMA. Maka, kita ada 28 teras kemudian empat sukan yang dipersetujui oleh Sarawak dan kita tambah lima lagi.Jadi, sembilan sukan ini perlu mempunyai penyertaan sekurang-kurangnya enam negeri sebelum dipertandingkan di Sarawak," kata Hannah kepada pemberita di Putrajaya.SUKMA ke-21 akan dilangsungkan di lapan bahagian di Sarawak iaitu Kuching, Samarahan, Sri Aman, Betong, Sibu, Mukah, Bintulu dan Miri.Acara basikal trek pula akan diadakan di Semenanjung.Jawatankuasa Tertinggi SUKMA juga bersetuju Sukan Para SUKMA berlangsung pada 21 hingga 28 September 2024.


Bundesliga :Topmoeller dinamakan pengurus baharu Eintracht Frankfurt

BERLIN, 12 Jun-Dino Topmoeller dinamakan sebagai pengurus baharu Eintracht Frankfurt sehingga 2026 kata kelab tersebut pada Isnin.Topmoeller sebelum ini dilantik sebagai penolong jurulatih kepada Julian Nagelsmann di Bayern Munich dan ketika di RB Leipzig. Dalam satu kenyataan, Pengarah Sukan Eintracht Frankfurt, Markus Kroesche mengalu-alukan kehadiran Topmoeller ke kelab berkenaan."Cara permainan Topmoeller sangat menepati falsafah permainan kelab ini."Sebagai bekas pemain Frankfurt, dia mampu menyesuaikan diri dengan cepat di kelab ini", kata Markus.Sementara itu, Topmoeller yang diura-ura bakal kembali meneruskan kolaborasi bersama Nagelsmann di kelab baharu berkata langkah menjadi pengurus di Frankfurt adalah kerana hala tuju kelab tersebut yang mengutamakan pembangunan bakat muda."Hala tuju dan pembangunan bakat muda di Eintracht Frankfurt sangat mengagumkan."Saya sentiasa mempunyai hubungan istimewa di kelab ini dan sentiasa mengikuti perkembangan kelab", katanya.Topmoeller mempunyai pengalaman luas sebagai pemain dengan bermain di beberapa kelab Eropah seperti di Manchester City, Ausburg dan Frankfurt sendiri.Sebagai pengurus, dia pernah melatih F91 Dudelange di Luxembourg dari tahun 2016 sehingga 2019, menyaksikan dia memenangi tiga kejuaraan dan dua piala liga.-AFPKelab Frankfurt tidak mempunyai pengurus selepas berpisah dengan bekas pengendali Oliver Glasner selepas perlawanan akhir Piala FA Jerman.


GP Itali, Bagnaia pertahan kejuaraan di laman sendiri

SCARPERIA E SAN PIERO, 12 Jun- Penunggang Ducati, Francesco Bagnaia terus mengukuhkan kedudukan selaku pendahulu kejuaraan dunia selepas memenangi GP Itali.Beraksi di halaman sendiri, Bagnaia yang bermula dari petak pertama berjaya mengekalkan penguasaan.Biarpun penunggang Red Bull KTM, Jack Miller berjaya memintas ketika permulaan, namun Bagnaia pantas untuk merampas kembali posisi hadapan sehingga tamat perlumbaan.Dua pelumba pasukan Pramac Racing, Jorge Martin dan Johann Zarco mengisi podium kedua dan ketiga.Kemenangan itu menyaksikan Bagnaia mengutip 131 mata, 21 mata mengatasi pencabar terdekat Marco Bezzecchi yang sekadar menamatkan perlumbaan di tempat ke-8.- REUTERS


Novak Djokovic tambah koleksi piala, menang Terbuka Perancis

PARIS, 12 Jun- Novak Djokovic mencipta sejarah tersendiri dalam saingan tenis lelaki apabila merangkul gelaran Grand Slam ke-23nya.Pencapaian terhebat dalam kariernya itu diraih selepas menewaskan pemain Norway, Casper Ruud pada aksi akhir lewat malam tadi.Pemain nombor tiga dunia itu bagaimanapun diberi tentangan sengit sebelum menang 7-6, 6-3 dan 7-5 dalam tempoh lebih tiga jam.Sejak memenangi Grand Slam pertamanya di Terbuka Australia pada 2008, Djokovic terus mencipta kejayaan demi kejayaan.Kini dia telah memintas koleksi Grand Slam yang dimiliki bintang tenis Sepanyol, Rafael Nadal.Kedua-dua bintang tenis itu sebelum ini berkongsi rekod 22 kejuaraan.Pemain Serbia berusia 36 tahun itu kini menjadi perseorangan lelaki pertama memenangi sekurang-kurangnya tiga daripada kesemua kejohanan utama, sekali gus membuktikan dia bukan hanya hebat di sesetengah gelanggang.- REUTERS


Uruguay, juara Piala Dunia Bawah-20

LA PLATA, 12 Jun- Uruguay berjaya merangkul gelaran juara Piala Dunia Bawah-20 tahun pertama selepas berjaya menundukkan Itali 1-0, pada Ahad.Aksi yang berlangsung La Plata itu terikat panjang dengan keputusan seri 0-0 sehingga ke penghujung permainan.Bagaimanapun, pemain tengah Uruguay, Luciano Rodriguez memecah kebuntuan permainan dengan menanduk masuk bola ke gawang lawan pada minit ke-86.

Penjaga gol Itali, Sebastiano Desplanches yang gagal menepis tandukan itu akur dengan keputusan itu kekal hingga tamat permainan.Meski memperoleh 11 minit bagi masa tambahan, Itali yang mengawal permainan gagal mencari gol penyamaan.Sepanjang permainan, Uruguay mencatatkan 15 kali percubaan manakala Itali hanya tiga.Selain itu, tujuh kad kuning dilayangkan pada perlawanan akhir itu masing-masing dua dari Uruguay dan lima dari skuad Gli Azzurrini.Tempat ke-3, menjadi milik Israel selepas menewaskan Korea Selatan 3-1.Sementara itu, Anugerah Sarung Tangan Emas diberikan kepada penjaga gol Itali, Sebastiano Desplanches.Pemain tengah Itali, Cesare Casadei , pertahanan Uruguay Alan Matturro dan pemain tengah Korea Selatan, Lee Seungwon masing-masing turut dinobatkan Anugerah Bola Emas, Perak dan Gangsa Adidas.- REUTERS


Pertahanan versatil, Nacho kekal di Real Madrid

BARCELONA, 11 Jun-Pertahanan Real Madrid, Nacho mengesahkan pada Ahad, dia akan kekal bersama kelab tersebut sehingga tamat kontrak pada Jun 2024.Pertahanan versatil berusia 33 tahun itu dipanggil menyertai pasukan Sepanyol pada kempen Liga Negara-Negara Eropah menggantikan pertahanan Osusuna, David Garcia yang tercedera."Terdapat banyak tawaran, membuat keputusan untuk kekal untuk tahun berikutnya."Saya gembira dan berhasrat untuk menyambung kontrak", katanya kepada TVE.Nacho yang bermain sebanyak 44 kali buat Real Madrid menjadi pemain penting untuk kelab bermula daripada zaman remaja.Bekas pengurus, Jose Mourinho memberinya peluang pada penampilan pertama pemain itu pada 2011 dan telah bermain sebanyak 319 kali bagi kelab gergasi Sepanyol.Nacho telah memenangi lima kejuaraan Liga Juara dan tiga kejuaraan La liga dan pelbagai trofi kejuaraan.-AFP

(Pertahanan versatil Real Madrid, Nacho dalam satu aksi La Liga/FOTO AFP)


Sukan Asia 2022: Khairul Hafiz tekad baiki catatan masa

AYER KEROH, 12 Jun- Jaguh pecut negara, Khairul Hafiz Jantan tekad meningkatkan kepantasannya dan komited dengan kemampuannya untuk mengulang sejarah sebagai Raja Asia Tenggara.Khairul Hafiz berazam untuk membaiki catatan masa dalam acara 100 meter (meter) dan 4x100m pada Kejohanan Trek dan Padang Asia (ATF) di Bangkok bulan depan.Selain ATF, pelari pecut berusia 25 tahun itu juga mahu memberi tumpuan dan meningkatkan prestasi untuk layak beraksi pada saingan Sukan Asia 2022 di Hangzhou, China September ini."Saya kini fokus pada Sukan Asia 2022 yang berlangsung pada September ini tetapi sebelum itu terdapat ATF yang berlangsung pada 12 Julai. Saya harap dapat buat yang terbaik dan dapat meningkatkan kepantasan pada sukan kali ini," katanya kepada pemberita pada Majlis Penyerahan Insentif kepada Atlet Melaka bagi pemenang pingat Sukan SEA ke-32 Kemboja di sini.


Liga Juara: Man City lakar era baharu bola sepak Eropah

ISTANBUL, 11 Jun-Pengurus Manchester City, Pep Guardiola tertawa apabila ditanya berkaitan kemampuan kelab berkenaan bagi menyamai rekod kejuaraan Eropah milik Real Madrid selepas memenangi kejuaraan Liga Juara menewaskan Inter Milan pada Ahad."Awas Real Madrid. Sekiranya anda leka, kami akan dapatkan kamu", katanya sambil berseloroh selepas kemenangan pertama kelab itu pada saingan elit kelab Eropah yang menyaksikan 'The Citizen' berjaya memenangi kejuaraan trebel.Gol jaringan Rodri memberi kemenangan di Stadium Atarturk Olimpik memberi kejuaraan Eropah pertama buat kelab berkenaan selepas gagal melakukannya beberapa tahun sebelum ini.Pemilik kelab, Abu Dhabi mempunyai masa bagi menyamai rekod 14 kejuaraan milik Real Madrid. Sekiranya kelab itu berjaya melakukannya, ia akan dianggap sebagai satu pencapaian buat kelab berkenaan.Real Madrid antara gergasi Eropah berjaya mendominasi kejuaraan Eropah sebanyak lima kali di sebalik kebangkitan Manchester City dan Paris Saint Germain (PSG) yang di sokong oleh jutawan dan konglomorat dari negara Teluk.Menurut Rodri, pemain terbaik perlawanan Liga Juara Ahad lalu, Manchester City masih menginginkan banyak lagi kejuaraan pada musim seterusnya."Perkara yang baik ialah kami mahukan lebih banyak lagi kemenangan", katanya.'The Citizen' merupakan kelab kedua Inggeris yang berjaya memenangi kejuaraan trebel selepas Manchester United melakukannya pada 1999.-Transformasi-Pada 2008, Manchester City hanyalah sebuah pasukan biasa yang menduduki tangga kesembilan liga sebelum dibeli oleh Kumpulan Abu Dhabi dengan sokongan Sheikh Mansour bin Zayed al-Nahyan.Sejak pengambilalihan tersebut, Manchester City telah memenangi kejuaraan Liga Perdana Inggeris ketujuh dalam tempoh 12 tahun.Kelab tersebut turut memenangi tiga Piala FA dan enam Piala Liga. Kini mereka mendakap Liga Juara yang pertama.Sheikh Mansour, naib presiden Emiriah Arab Bersatu, dalam satu kenyataan berkata perancangan strategi yang telah dirancang sejak 15 tahun dahulu mula menampakkan hasil.Salah satu faktor kejayaan kelab itu kini adalah kerana Pep Guardiola, namun pelatih itu turut mengakui pencapaian cemerlang yang diraih Manchester City tidak akan mampu dicapai kelab itu sekiranya tiada pengambilalihan pada 2008."Dengar, salah satu sebab utama kelab ini berjaya hari ini adalah kerana Sheikh Mansour."Tanpanya, kita tidak akan berada di sini. Itu adalah perkara yang paling penting," kata Guardiola.'The Citizen' dilihat akan terus mendominasi saingan Eropah pada musim depan dengan syarat mengekalkan Guardiola sebagai Pengurus.“Saya tidak mahu selepas satu Liga Juara-Juara hilang, jadi kami perlu bekerja lebih keras musim depan dan berada di sana,” katanya.-AFP

(Pengurus Manchester City, Pep Guardiola/FOTO AFP)


Inter Milan dihimpit krisis kewangan

ISTANBUL, 11 Jun-Kelab gergasi Itali, Inter Milan kembali berpijak di bumi selepas tewas kepada Manchester City pada perlawanan akhir Liga Juara pada Ahad.Krisis kewangan yang melanda Inter, salah satu kelab tertua di Eropah menyebabkan misi kelab tersebut bagi mendakap kejuaraan Liga juara buat kali keempat terbantut.Inter Milan yang memperagakan permainan tersusun hampir-hampir mengejutkan Manchester City pada perlawanan tersebut.Namun, Inter gagal menggunakan peluang yang ada, sebaliknya Manchester City yang dipunyai pemilik dari Abu Dhabi yang telah menyasarkan kejuaraan berkenaan sejak lama dahulu menerusi pelaburan pemain berstatus bintang dan jurulatih terbaik dunia berjaya mendakap piala berkenaan.Jurulatih Inter, Simone Inzaghi mendedahkan selepas berjaya mara ke perlawanan akhir Liga Juara, barisan pemain-pemainnya kini bersedia bagi memenangi kejuaraan tersebut pada musim akan datang."Para pemain memperoleh pengalaman berguna dan kami akan cuba memenangi (Liga Juara) pada masa akan datang", katanya kepada pemberita.Inzhagi juga mendakwa 'mentaliti baharu' telah tercipta di kelab berkenaan."Pada 20 bulan lalu, kami bermain di tiga perlawanan akhir. Salah satunya adalah Liga Juara."Sekiranya kami dapat bermain pada perlawanan seperti ini, ia adalah sangat baik bagi Inter", katanya.Namun, Inter tidak mampu bersaing dari sudut kewangan berbanding kelab Liga Perdana Inggeris meski, mempunyai penyokong yang ramai.Krisis hutang yang melambung mengancam kelab berkenaan yang sebelum ini memenangi kejuaraan Serie A dua tahun lalu.Pemilik kelab itu yang berasal dari China, Suning terpaksa membayar kembali hutang bernilai kira-kira AS$294 juta yang dipinjam daripada dana pelaburan Oaktree Capital yang mengenakan faedah sebanyak 10 peratus.Pinjaman tersebut perlu dijelaskan dalam masa setahun atau Inter bakal diambil alih oleh Oaktree Capital seperti mana nasib yang dialami oleh AC Milan yang menyaksikan kelab berkenaan diambil alih oleh Elliot Management daripada ahli Perniagaan China, Li Yonghong pada 2018.Musim lepas, Inter merekodkan kerugian hampir AS$150 juta setahun akibat pandemik COVID-19.Kemaraan Inter di Liga Juara musim ini dilihat mampu membantu kewangan kelab berkenaan musim ini. Namun, isu utama masih lagi tidak selesai.Inter Milan belum lagi mempunyai stadium sendiri selepas rancangan membina stadium San Siro yang baharu bersama AC Milan terpaksa dihentikan. Keadaan itu menyebabkan kelab berkenaan bermasalah dalam hak penyiaran televisyen.Kelab Serie A memperolehi hanya lebih 1 bilion Euro daripada hak domestik dan luar negara musim ini berbanding Kelab Liga Perdana Inggeris.Dalam pada itu, inter dilihat bakal kehilangan beberapa pemain utamanya seperti Romelu Lukaku yang merupakan pemain pinjaman dari Chelsea.Kelab tersebut masih lagi belum membuat sebarang keputusan bagi melanjutkan perjanjian pinjaman pemain berkenaan.Selain itu, penyerang veteran Edin Dzeko yang berusia 37 tahun bakal tamat kontrak bersama Inter musim ini dan dilaporkan menjadi sasaran kelab Turki, Fenerbahce.Krisis kewangan berterusan bakal merencatkan perancangan Simone Inzaghi bagi membentuk pasukan tersebut memburu kejuaraan Serie A dan mencipta kejutan di Liga Juara musim depan-AFP


Olimpik Khas Dunia 2023, 16 atlet galas cabaran

PETALING JAYA, 11 Jun - Seramai 16 atlet orang kurang upaya (OKU) cacat intelektual bakal menggalas cabaran negara di Sukan Olimpik Khas Dunia 2023 yang akan berlangsung di Berlin, Jerman bermula 17 hingga 25 Jun ini.Menteri Belia dan Sukan, Hannah Yeoh berkata, peruntukan sebanyak RM160,000 diberikan Majlis Sukan Negara (MSN) sebagai persediaan kontinjen negara.

“Pihak KBS, saya dan MSN akan melihat apa lagi bantuan yang boleh diberikan, khasnya kepada jurulatih kerana untuk sukan ini, ia bukan mudah. Kita akan lihat apa sokongan yang boleh diberikan kepada jurulatih,”katanya kepada pemberita selepas majlis penyerahan Jalur Gemilang kepada kontinjen Malaysia, di sini.Malaysia akan menyertai enam acara meliputi sukan renang, boccia, badminton, olahraga, ping pong dan boling.Hannah pada masa yang sama turut menaruh harapan lebih ramai atlet OKU melibatkan diri secara aktif untuk terpilih membawa cabaran negara ke Sukan Olimpik Khas Dunia pasa masa akan datang.


Iga Swiatek dinobat juara Terbuka Perancis kali ketiga

PARIS, 11 Jun- Pemain tenis Poland, Iga Swiatek menepati reputasinya sebagai pemain terbaik dunia wanita apabila merangkul kejuaraan Grand Slam Terbuka Perancis buat kali ketiga.Pemain ranking pertama dunia itu nyata berada pada tahap terbaik menumpaskan Karolina Muchova dari Republik Czech dalam tiga set.Swiatek berjaya mengawal permainan di set pertama untuk menang mudah 6-2 sebelum Muchova bangkit menyamakan kedudukan di set kedua dengan keputusan 7-5.Bersambung di set penentuan, Swiatek kembali dengan permainan lebih kemas untuk menyekat cabaran Muchova untuk menang 6-4.Ini adalah gelaran ketiga Swiatek di Roland Garros dalam tempoh empat tahun selepas turut memenanginya pada 2020 dan 2022.- REUTERS

(Iga Swiatek dari Poland (kanan) menerima hadiah daripada PresidenPersekutuan Tenis Perancis, Gilles Moretton (kiri)/AFP)


"Kemenangan Manchester City telah tertulis di bintang" - Guardiola

ISTANBUL, 11 Jun- Manchester City berjaya menjulang Piala Liga Juara-Juara edisi 2023 selepas menang 1-0 ke atas Inter Milan pada aksi awal pagi tadi.Aksi yang berlangsung di Stadium Olimpik Atatürk itu menyaksikan skuad The Citizen yang turun dengan formasi 3-2-4-1, mendominasi permainan sejak awal.Tirai jaringan dibuka pada babak kedua perlawanan selepas pemain kelahiran Sepanyol, Rodrigo menyempurnakan satu sepakan deras pada minit ke-68.Keputusan jaringan kekal hingga tamat permainan meski Inter Milan membawa masuk pemain prolifiknya, Romelu Lukaku.Pengurus Manchester City, Pep Guardiola berkata gelaran sulung Liga Juara-Juara pasukannya itu "telah tertulis dalam bintang" susulan kemenangan itu."Ia sangat sukar untuk memenanginya," kata Guardiola kepada BT Sport selepas kemenangan 1-0 yang gugup itu."Mereka (pemainnya) memang bagus. Sabar, saya kata pada separuh masa. Anda perlu bertuah. (Penjaga gol) Ederson atau mereka terlepas, mereka boleh seri. Pertandingan ini ibarat syiling."Ia telah tertulis dalam bintang. Ia milik kita."

Guardiola kini telah memenangi trofi itu tiga kali selepas kejayaannya sebelum ini bersama Barcelona pada 2009 dan 2011.Kemenangan City juga merangkul kemenangan treble berikutan kejayaan Liga Perdana dan Piala FA mereka musim ini.“Selepas Piala Dunia pasukan itu mengorak langkah ke hadapan dan kami berada di sana,” tambah Guardiola."Kami akan meraikan di hotel bersama keluarga dan rakan-rakan. Perarakan akan berlangsung pada Isnin di Manchester. Dengan pertandingan ini, treble sangat sukar."City mengalami beberapa kesilapan dalam Liga Juara-Juara sejak diambil alih oleh penyokong Abu Dhabi mereka pada 2008, termasuk kekalahan kepada Chelsea pada pusingan akhir dua tahun lalu.


Habuan cecah RM1 juta menanti atlet para negara

SEPANG, 10 Jun - Ganjaran wang tunai keseluruhan mencecah lebih RM1 juta menanti pemenang pingat emas pada Sukan Para ASEAN (APG) 2023 menerusi Skim Hadiah Kemenangan Sukan (SHAKAM). Setiausaha Agung Majlis Paralimpik Malaysia (MPM) Datuk R. Subramaniam percaya barisan atlet para akan menerima habuan masing-masing selepas berjuang mengharumkan nama Malaysia.“Ganjaran adalah berdasarkan SHAKAM, saya pasti kerajaan akan menunaikan apa sahaja yang dijanjikan, saya tidak melihat ia sebagai masalah walaupun kita memenangi 50 emas,” katanya ketika ditemui di Lapangan Terbang Antarabangsa Kuala Lumpur (KLIA) Terminal 1 di sini, hari ini.Menerusi SHAKAM, pemenang emas acara individu bakal membawa pulang RM20,000 diikuti RM10,000 untuk emas kedua dan seterusnya.Bagi acara berpasukan yang kurang daripada lima orang akan membawa pulang RM20,000 manakala acara berpasukan lebih daripada lima orang layak menerima RM5,000.Terdahulu, ketibaan Subramaniam bersama kontinjen negara ke APG 2023 disambut isteri Perdana Menteri Datuk Seri Dr Wan Azizah Wan Ismail, Menteri Belia dan Sukan Hannah Yeoh serta ahli keluarga barisan atlet.Sementara itu, atlet terbaik negara di APG 2023 Abd Halim Mohammad menjadi individu yang akan menerima habuan tertinggi selepas menggondol lima emas menerusi renang.

Bagaimanapun, beliau yang membuat penampilan kedua pada temasya sukan dwitahunan itu tidak memikirkan soal ganjaran, sebaliknya mahu terus fokus memperbaiki prestasi serta catatan masa untuk bersaing di Sukan Para Asia Hangzhou 2022 seterusnya Sukan Paralimpik Paris 2024.“Apa pun saya anggap ganjaran itu sebagai bonus, saya ibaratkan macam durian runtuh, saya rasa sangat bersyukur,” katanya.Pada APG 2023 di Kemboja yang melabuhkan tirainya semalam, pencapaian 50 emas, 38 perak dan 34 gangsa menyaksikan Malaysia menduduki tangga keempat carta pingat di belakang juara, Indonesia diikuti Thailand (kedua) dan Vietnam ketiga.MPM sebelum ini mengumumkan sasaran 33 pingat emas, 51 perak dan 58 gangsa berbanding 36 emas, 20 perak dan 14 gangsa yang diraih pada edisi lepas di Solo, Indonesia. - BERNAMA


KBS ambil serius keperluan atlet, mesyuarat RTG diadakan minggu hadapan

BUTTERWORTH, 10 Jun- Isu yang dibangkitkan jaguh berbasikal trek negara, Datuk Azizulhasni Awang akan diberi perhatian serius sepenuhnya oleh Kementerian Belia dan Sukan (KBS).Komitmen itu disuarakan sendiri oleh Menteri KBS, Hannah Yeoh.Beliau berkata satu jawatankuasa akan bermesyuarat minggu hadapan dalam usaha mencari jalan penyelesaian terbaik untuk semua atlet."Kita akan adakan mesyuarat Road To Gold.Semua hasrat dan atlet-atlet yang terpilih ini akan dikaji oleh jawatankuasa Road To Gold dan saya telah menghubungi Datuk Azizul melalui koordinator kita juga, Datuk Stuart Ramalingam.Kita akan usahakan yang terbaik untuk atlet kita dan pastikan peluang untuk Malaysia dapat pingat emas itu cerah," katanya.Hannah ditemui pemberita selepas merasmikan Pelancaran Program Malaysia Aktif @ Komuniti Peringkat Kebangsaan di PPR Taman Bagan Jaya, Pulau Pinang yang turut dihadiri Ahli Parlimen Bagan, Lim Guan Eng.Azizulhasni sebelum ini, melahirkan rasa terkilan terhadap Majlis Sukan Negara (MSN) kerana masih belum dapat menyediakan sistem sokongan lengkap, selepas memindahkan pangkalan latihannya dari Melbourne, Australia ke Velodrom Nasional di Nilai, sejak awal tahun ini.Menurut beliau, walaupun beberapa siri perbincangan telah diadakan tetapi sehingga kini tiada penyelesaian dicapai sedangkan Sukan Olimpik Paris akan berlangsung dalam tempoh setahun.


JDT tewaskan Terengganu 3-1

KUALA NERUS, 9 Jun- Pertembungan antara Terengganu FC (TFC) dan Johor Darul Ta'zim (JDT) di Stadium Sultan Mizan Zainal Abidin di Gong Badak yang memasuki pusingan kedua Liga Super 2023 pada perlawanan ke-14, menyaksikan keputusan 1-3.JDT yang turun tanpa sebarang rekod kekalahan ataupun seri dalam pusingan pertama liga, terus gah melakar kemenangan ke-14 mereka musim ini. Terdahulu percubaan berbahaya terlebih dahulu diperolehi tuan rumah pada minit ke-17  menerusi pemain sayap kiri, Sony Norde di dalam kotak penalti, namun percubaannya melepasi palang.Gol pertama JDT diperolehi pada minit ke-20 menerusi Fernando Forestieri dalam situasi kelam kabut barisan pertahanan tuan rumah. Pemain bernombor jersi 49 itu berjaya memanfaatkan peluang tersebut dengan melakukan tendangan libas diluar kotak penalti. Menghampiri minit ke-28, Sony Norde berjaya meledakkan gol penyamaan menerusi situasi tendangan bola mati yang diambil diluar kotak penalti. Tendangan kencangnnya itu berjaya menembusi benteng pertahanan JDT yang terus menerjah ke jaring tanpa dapat dibaca penjaga gawang JDT Ahmad Syihan Hazmi Mohamed. Pada minit tambahan separuh masai JDT dihadiahkan penalti oleh pengadil Perlawanan Mohd Fusser mad Sallih selepas mendakwa Sony Norde mengasari Arif Aiman ketika cuba membuat percubaan. Penalti tersebut berjaya disempurnakan oleh Bergson da Silvia untuk JDT mendahului kembali 2-1  sebelum rehat babak pertama.Pada minit 52 TFC kehilangan seorang pemain pertahanan apabila Argim Redzonic dilayangkan kad merah oleh pengadil Mohd Fusser selepas mengutip kad kuning keduanya pada perlawanan ini. JDT berpeluang menambah gol ketiga pada minit ke-70,menerusi Fernando Forrestiueri, namun tendangan kencangnya dalam kotak penalti ketika hanya berhadapan Mohd Suhaimi Husin melewati palang gol. Lebih memeritkan lagi pada apabila Terengganu FC terpaksa kehilangan  penyerang gantian yang baru beberapa minit dimasukkan menggantikan Domagoj Pusic di layangkan kad Merah pada minit-73. Pada minit tambahan pemain gantian JDT, Endrick dos Santos menyumbang gol ketiga buat pasukannya untuk kedudukan keputusan muktamad, 3-1.


Neymar 'sudah tahu' Messi Ke Miami

RIO DE JANEIRO, 10 Jun - Penyerang Brazil, Neymar mendedahkan beliau mengetahui rahsia bahawa Messi akan meninggalkan Paris Saint-Germain (PSG) untuk menyertai Inter Miami sebelum ianya diumum secara rasmi. "Saya sudah tahu tentang perkara itu" kata Neymar sambil ketawa sebagai menjawab soalan di saluran YouTube NBA Brazil mengenai reaksinya terhadap pengumuman pemergian rakan sepasukan Argentinanya ke Florida.Neymar berada di Miami untuk bercuti dan menghadiri Perlawanan Ketiga Pusingan Akhir NBA antara Miami Heat dan Denver Nuggets pada Rabu.

"Saya tahu dia akan datang ke sini, kami sudah bercakap mengenainya. Saya memberitahunya dia akan gembira di Miami."Saya sangat gembira untuknya, dan pada masa yang sama sedikit sedih kerana dia pergi," kata Neymar yang bermain bersama Messi di Barcelona dari 2013 hingga 2017 dan kemudian untuk dua musim terakhir di PSG.Tambah Neymar, masa depannya di PSG juga tidak menentu selepas mengalami kecederaan berpanjangan.Neymar berkata dia yakin Messi akan membantu Major League Soccer (MSL) mencapai tahap yang lebih tinggi. "Ia akan menjadi liga yang lebih popular, dengan lebih ramai penonton, dan semua orang akan mendapat manfaat daripadanya," kata bintang PSG itu.Kapten Argentina, Messi, 35 mengumumkan pada Rabu dia akan menyertai Inter Miami pada penghujung kariernya dan tidak akan kembali ke Barcelona atau menyertai pesiang hebatnya, Cristiano Ronaldo di Arab Saudi.-AFP


Aaron Chia-Wooi Yik ke suku akhir, kembali pamer aksi bertenaga

SINGAPURA, 8 Jun- Beregu lelaki negara, Aaron Chia-Soh Wooi Yik kembali berada di tahap prestasi terbaik apabila mara ke saingan suku akhir kejohanan.Pada aksi pusingan kedua, Aaron-Wooi Yik menang 21-18, 21-17 menewaskan Muhammad Shohibul Fikri-Bagas Maulana dari Indonesia.Saingan yang berlangsung di Stadium Tertutup Singapura menyaksikan Aaron-Wooi Yik tenang sepanjang aksi tersebut.Aaron-Wooi Yik juga dilihat bijak mengawal permainan biarpun diberikan tentangan sengit pada awal set pertama.Pada aksi suku akhir, Aaron-Wooi Yik dijadual menentang Leo Rolly Carnando dan Daniel Marthin dari Indonesia.

Dalam pada itu, pemain badminton perseorangan lelaki utama negara dan harapan pingat Olimpik, Lee Zii Jia terus dikecewakan apabila tersingkir awal.Pemain ranking 10 dunia itu, terkandas di pusingan pertama kejohanan Super 750 yang berlangsung di Stadium Tertutup Singapura.Walaupun dilihat cuba memberi tentangan, Zii Jia terpaksa akur apabila tumpas di tangan pemain nombor 27 dunia, Weng Hong Yang dari China 20-22, 21-16, 19-21 dalam tempoh 74 minit.Kekalahan itu juga adalah rentetan beberapa prestasi buruk sejak awal tahun ini termasuk ketika tersingkir pada pusingan kedua Malaysia Masters.Susulan itu, kedudukan Zii Jia yang berada di ranking nombor dua Oktober lepas terus merudum ke tangga 10.Dalam pada itu, Hong Yang, naib juara Masters Malaysia 2023, dijadual menentang rakan senegara dan penyandang juara All England, Li Shi Feng, yang terdahulu menundukkan pemain Malaysia Cheam June Wei 16-21, 21-19, 14-21.


Tiket aksi Harimau Malaya dan Kepulauan Solomon laris

KUALA LUMPUR, 9 Jun - Sambutan jualan tiket bagi Perlawanan Antarabangsa Tier 1 antara Malaysia dan Kepulauan Solomon pada 14 Jun ini di Stadium Sultan Mizan Zainal Abidin, Terengganu, agak memberangsangkan selepas hampir 5,000 tiket terjual setakat ini.Setiausaha Agung Persatuan Bolasepak Malaysia (FAM), Noor Azman Rahman percaya perlawanan persahabatan berkenaan bakal meriah dengan penganjuran festival di pekarangan stadium bagi menyemarakkan lagi aksi tersebut.Beliau berkata, program yang akan diadakan di pekarangan venue pada hari perlawanan termasuk aksi persahabatan antara bekas pemain Terengganu dan bekas pemain skuad kebangsaan di padang sintetik, pameran serta pertandingan bola sepak bawah umur.

"Saya minta penyokong di Pantai Timur untuk segera beli tiket. Saya nampak sambutan agak memberangsangkan dengan adanya festival berbanding perlawanan persahabatan di Johor Mac lepas yang dijalankan pada bulan puasa,” katanya.Awal bulan ini, FAM memaklumkan penjualan tiket bagi kedua-dua aksi menentang Kepulauan Solomon dan Papua New Guinea berharga RM30 ditetapkan bagi tempat duduk terbuka manakala RM5 untuk kanak-kanak berusia 6 hingga 12 tahun.Tiket hanya boleh dibeli menerusi dalam talian.Aksi persahabatan tersebut adalah sebagai medan persediaan Harimau Malaya menjelang Piala Asia 2023 yang akan berlangsung di Qatar, Januari depan.


Azizulhasni harap MSN tunai janji

KUALA LUMPUR, 8 Jun-Prospek emas Olimpik Paris 2024, Datuk Azizulhasni Awang meluahkan rasa kecewanya berkaitan jaminan bagi mendapatkan persediaan terbaik di Malaysia belum tertunai sehingga kini.Jelasnya jaminan tersebut diberikan kepadanya sejak meninggalkan Melbourne hujung tahun lalu."Setahun lebih sebelum saya pulang, saya telah dipanggil oleh pihak Majlis Sukan Negara (MSN) yang berbincang dan memujuk akan perihal ini.Menurut Azizulhasni perbincangan tersebut masih tiada jalan penyelesaian."Malangnya, daripada perjumpaan pertama kali dan beberapa siri perbincangan selepas itu serta setelah pulang ke tanah air sehingga sekarang, masih tidak ada penyelesaian. "Perbincangan dan perjumpaan dengan wakil saya telah berlangsung lebih 10 kali dan jawapan yang diterima amat mengecewakan," luah Azizul menerusi Facebooknya.Tambah Azizulhasni lagi, selaku prospek utama emas negara, dia memerlukan sistem sokongan yang efektif bagi melakukan latihan dengan tenang dan tanpa gangguan."Bagi saya amat mudah, kalau tidak dapat support system yang bagus, lebih baik saya pulang berlatih di Melbourne. Hanya tinggal setahun lebih sahaja sebelum Olimpik Paris 2024. Bukan tidak suka berada di Malaysia, akan tetapi untuk atlet bertaraf dunia seperti saya, berlatih di Melbourne (buat masa ini) adalah lebih efektif dan disana saya boleh berlatih dengan tenang tanpa gangguan pelbagai perkara terutamanya politik sukan seperti ini" katanya.Dia turut mendedahkan keperitannya ketika menjalani persiapan seorang diri tanpa sokongan jurulatih sambil menggunakan wang sendiri."Saya menggunakan program latihan sendiri dan kadang-kala meminta bantuan jurulatih disana sekiranya saya memerlukan latihan spesifik menggunakan motorsikal (latihan kejar motor), semua ini tanpa menggunakan duit daripada pihak MSN pun"Ramai juga yang sentiasa bertanya, anak-anak dan isteri ditanggung pihak MSN ke masa berlatih di Melbourne? Jawapannya tidak dan saya menggunakan duit sendiri (dari penajaan) untuk menanggung ahli keluarga saya sendiri. Saya tidak mempunyai masalah berkenaan itu kerana itu adalah tanggungjawab saya kepada keluarga," katanya.Azizulhasni berharap isu ini dapat diselesaikan berikutan ia telah dibawa kepada Kementerian Belia dan Sukan dan Jawatankuasa Program 'Road to Gold'.

(Jaguh berbasikal negara, Datuk Azizulhasni Awang /FOTO RTM)


Messi sertai Inter Miami

BARCELONA, 8 Jun-Lionel Messi pada Rabu mengumumkan bakal menyertai dan menandatangani perjanjian dengan pasukan Liga Utama Bola Sepak Amerika Syarikat (MSL) sekali gus memilih negara 'Uncle Sam' itu sebagai destinasi terbaharunya.Pengumumamn itu menamatkan spekulasi bahawa bintang Argentina itu akan kembali bergabung dengan bekas kelabnya, Barcelona selain perjanjian mega untuk bermain di Arab Saudi.MLS dan Inter Miami mengesahkan berita berkenaan menerusi sosial media walaupun masih terdapat perkara-perkara yang masih tertangguh dalam menjadikan perjanjian tersebut sebagai rasmi."Saya mengambil keputusan untuk ke Miami.Saya telah mengambil keputusan untuk menyambung karier di sana", kata Messi kepada surat khabar Sepanyol, Dario Sport dan Mundo Deportivo.Menurut Messi, menyertai Miami bakal memberikannya perspektif berbeza tentang pengalaman dan kehidupan baharu."Selepas memenangi Piala Dunia dan tidak ke Barcelona, ini adalah masa untuk ke MLS untuk bermain bola sepak pada tahap yang lain dan menikmati hari-hari saya."Sudah tentu, tanggungjawab untuk menang adalah sama tetapi dengan perasaan yang lebih tenang", kata Messi.Peminat bola sepak dunia teruja menanti keputusan Messi selepas bekas kelabnya, PSG mengumumkan pada minggu ini, Messi telah meninggalkan kelab berkenaan."Sekiranya ia berkaitan dengan wang, saya sudah tentu ke Arab Saudi atau kemana-mana sahaja."Realitinya, keputusan ini bukanlah disebabkan faktor wang", kata Messi.Inter Miami yang dipunyai oleh bekas pemain England, David Beckham baru-baru ini memecat jurulatih Phil Naville minggu lalu selepas pasukan itu terperosok ditangga terbawah Konferensi Timur.Pemain Argentina berusia 35 tahun itu sebelum ini menghabiskan dua musim di Paris Saint germain (PSG) bermain pada perlawanan terakhir pada Sabtu selepas meninggalkan Barcelona pada 2021 di mana dia menghabiskan separuh kariernya.-AFP

(Mural Lionel Messi di Miami/FOTO AFP)


Liga Super: Selangor pesta gol, Perak terus kempunan

KOTA BHARU, 8 Jun-Selangor FC kembali meraih tiga mata selepas berpesta gol membenam Kelantan United FC (KUFC) 7-1 malam tadi.Selepas tewas mengejut kepada PDRM FC pada Sabtu lepas, skuad Gergasi Merah enggan lagi keputusan memalukan itu berulang.Beraksi di Stadium Sultan Muhammad ke-4, Kota Bharu,Skuad kendalian Tan Cheng Hoe membuka jaringan seawal minit keempat menerusi Muhammad Mukhairi Ajmal Mahadi.Enam minit kemudian, penyerang import, Ayron del Valle menggandakan jaringan menerusi rembatan kencang dari luar kotak penalti.Belum pun sempat tuan rumah kembali mengatur taktikal, Faisal Abd Halim menambah kelebihan Selangor pada minit ke-29 untuk kedudukan 3-0.Sebelum rehat, Ayron meledak gol kedua peribadinya untuk menutup babak pertama dengan kedudukan selesa 4-0.Selangor terus menambah derita Kelantan United menerusi pemain import Yohandry Orozco pada minit ke-51, sebelum Ayron melengkapkan hatrik dengan satu lagi rembatan pada minit ke-80.Gol sagu hati KUFC pula dijaringkan Devid Silva menerusi penalti pada minit ke-78.Sementara itu, Kedah Darul Aman (KDA) menewaskan Perak FC 3-0 pada aksi ‘Derbi Utara’ di Stadium Darul Aman.Skuad Kenari terlebih dahulu membuka jaringan menerusi Amirbek Juraboev pada minit ke-25.Pemain import dari Tajikistan itu kemudian melebarkan jurang menerusi tandukan daripada hantaran lintang kapten pasukan, Lee Tuck pada minit ke-53.Penyerang import dari Brazil, William Lira Sousa kemudian melengkapkan kemenangan selesa Kedah menerusi tandukan pada minit ke-66.Kedah kini mengutip 28 mata untuk naik ke tangga ketiga liga manakala Perak pula kekal di kedudukan ke-11 dengan sembilan mata.

(Pemain Kedah meraikan gol pembukaan perlawanan/FOTO RTM)


PM ucap tahniah Malaysia capai sasaran Sukan Para ASEAN

KUALA LUMPUR, 6 Jun- Perdana Menteri, Datuk Seri Anwar Ibrahim mengucapkan tahniah kepada kontijen Malaysia yang berjaya mencapai sasaran 33 pingat emas di temasya Sukan Para ASEAN (APG) 2023.Pingat emas ke-33 disumbang gandingan mantap Chee Chaoming- Brady Chin dalam acara beregu lelaki Ping Pong.Anwar menerusi Twitter menyatakan keyakinan bahawa dengan berbaki tiga hari lagi sebelum upacara penutupan, atlet Malaysia akan terus mempamerkan aksi cemerlang di Kemboja.

(Pingat emas ke-33 disumbang gandingan mantap Chee Chaoming- Brady Chin dalam acara beregu lelaki Ping Pong/MSN)


Verstappen terus sukar digugat

BARCELONA, 5 Jun - Juara bertahan, Max Verstappen melakar kemenangan ketiga berturut-turut musim ini selepas menjuarai Grand Prix Sepanyol.Pemandu 25 tahun dari Belanda itu yang bermula dari petak pertama berjaya menguasai perlumbaan sejak dari awal.Pemandu Red Bull itu melintasi garisan penamat 24 saat lebih pantas meninggalkan juara dunia 7 kali dari pasukan Mercedes, Lewis Hamilton di tempat kedua.Seorang lagi pelumba Mercedes, George Russell melengkapkan kedudukan podium ketiga.Ia merupakan kemenangan ketiga Verstappen di Sepanyol dan kelima keseluruhan dalam tujuh perlumbaan musim ini.Ia sekaligus melebarkan kelebihannya di puncak kejuaraan pemandu F1, 53 mata mengatasi rakan sepasukan, Sergio Perez yang menamatkan perlumbaan di tempat ke-4.


Postecoglou kemudi Spurs, Real Madrid buru Kane

LONDON, 5 Jun-Kelab Tottenham Hotspur semakin hampir bagi mengakhiri pencarian pengurus baharu apabila melantik Ange Postecoglou sebagai ketua jurulatih baharu.Pada masa yang sama kelab yang berpengkalan di utara London itu terpaksa bersaing dengan Real Madrid yang menyasarkan Harry Kane sebagai pengganti penyerang Karim Benzema yang meninggalkan kelab tersebut baru-baru ini.Spurs yang berada dalam keadaan terumbang-ambing sejak pemecatan Antonio Conte March lalu hampir pasti melantik Postecoglou yang masih lagi segar dengan kejayaan membimbing pasukan Celtic memenangi kejuaraan 'trebel' liga domestik.Sebagai pengurus baharu, Postecoglou dianggap mempunyai tugas berat dalam mengembalikan semula mental dan moral para pemain Spurs yang mengharungi musim ini tanpa sebarang kejuaraan.Dia yang mempunyai reputasi besar sebagai pengurus sebelum ini berpengalaman melatih Australia sehingga layak ke Piala Dunia 2018 di Rusia sebelum meletakkan jawatan bagi melatih kelab Jepun, Yokohama F. Marinos.Sementara itu, Pengerusi Spurs,Daniel Levy yang enggan menjual penyerang Harry Kane bakal diuji oleh Real Madrid yang kehilangan penyerang Karim Benzema yang dijangka menyertai kelab Liga Arab Saudi musim depan.Sebelum ini, kelab bimbingan Carlo Ancelotti itu menyasarkan penyerang Chelsea, Kai Havertz musim lalu, namun gagal.Namun, Madrid yang mendahului persaingan bagi mendapatkan pemain Borussia Dortmund, Jude Bellingham masih belum membuat sebarang keputusan berkaitan mendapatkan Harry Kane-theguardian.com


Fahmi Fadzil penaung baharu KLFA

(Khalid dalam sidang media KLFA di Stadium Bola Sepak Kuala Lumpur)

KUALA LUMPUR, 7 Jun- Menteri Komunikasi dan Digital, Fahmi Fadzil menerima tawaran menjadi penaung baharu Persatuan Bola Sepak Kuala Lumpur (KLFA).Presiden KLFA, Khalid Samad berkata, secara dasarnya Fahmi bersetuju tetapi ada beberapa syarat yang perlu dipatuhi; antaranya dari aspek penajaan."Saya telah mendapat pengesahan daripada YB Fahmi Fadzil setuju untuk menjadi penaung KL City dan menetapkan syarat-syarat. Kena sebut jugalah, syaratnya ialah saya dan KL City jangan mendapatkan pembiayaan daripada syarikat telekomunikasi bawah kementerian kerana mereka tidak mahu karang dia akan dilihat terhutang dengan syarikat berkenaan kerana menyumbang membantu KL City," kata Khalid dalam sidang media KLFA di Stadium Bola Sepak Kuala Lumpur di sini. Kehadiran Fahmi diyakini dapat memperkukuh persatuan untuk menjalin kerjasama dan meraih penajaan daripada pelbagai sumber lain.Khalid turut memaklumkan KL City akan menyertai kempen mempromosi Kuala Lumpur ke arah bandar raya rendah karbon.

(Fahmi Fadzil penaung baharu KLFA/Fail MFL)


Pegawai Al-Hilal ke Paris muktamad perjanjian Messi

RIYYADH, 5 Jun-Pegawai tertinggi kelab Al-Hilal terbang ke Paris bagi memuktamadkan perjanjian mega bersama bintang bola sepak Lionel Messi menurut dua sumber yang rapat berkaitan perjanjian tersebut.Menurut sumber berkenaan, delegasi kelab itu merancang bertemu dengan bapa yang juga ejen penyerang berkenaan, Jorge bagi melengkapkan perjanjian tersebut secepat mungkin."Terdapat delegasi dari Arab Saudi di Paris bermatlamat untuk pulang dengan persetujuan secara rasmi kepada tawaran kelab berkenaan", kata sumber yang rapat dengan kelab berkenaan.Satu lagi sumber rasmi yang rapat dengan rundingan berkenaan berkata persetujuan tersebut kini di proses akhir."Sekiranya semua berjalan lancar, Messi akan menandatangani kontrak baharu dan Al-Hilal akan mengumumkan berita gembira itu sebelum hujung minggu", kata sumber berkenaan.Messi 35 tahun, tiba di Paris pada dua musim lalu dari Barcelona, namun gagal membantu PSG memenangi Liga Juara dan mengalami 16 kekalahan sepanjang kempen Liga Perancis.Pemenang tujuh anugerah Ballon d'Or itu turut dikaitkan dengan perpindahan semula ke Barcelona dan kelab milik David Beckham, Inter Miami.Messi bukan satu-satunya bintang bola sepak yang dimahukan Arab Saudi yang dilihat cuba imej bagi menarik pelancong dan pelaburan melalui sukan.Pada Sabtu, stesen televisyen Arab Saudi, Al-Ekhbariya melaporkan penyerang Perancis, Karim Benzema yang meninggalkan Real Madrid telah menandatangani perjanjian dengan sebuah kelab yang berpengkalan di Jeddah, Al-Ittihad.Messi yang menjulang Piala Dunia di Qatar Disember lalu, digantung oleh pemilik kelab PSG bulan lalu kerana melakukan penerbangan tanpa kebenaran ke Arab Saudi sebagai duta pelancongan bagi negara berkenaan-AFP


Zlatan Ibrahimovic umumkan persaraan

MILAN, 5 Jun-Pemain legenda Sweden, Zlatan Ibrahimovic mengumumkan persaraannya dari dunia bola sepak pada satu majlis selepas kemenangan pasukannya, AC Milan menentang Verona.Pada majlis tersebut, Ibrahimovic dilihat sangat emosi dan mengalirkan air mata ketika mengumumkan keputusan untuk bersara kepada para penyokong AC Milan."Ini adalah ketikanya untuk mengucapkan selamat tinggal kepada dunia bola sepak. bukan kepada anda (penyokong) sahaja."Terlalu banyak emosi yang bermain dalam diri saya. Forza Milan. Selamat tinggal", kata Ibrahimovic.Pemain berusia 41 tahun itu telah menjangkakan bakal menerima sambutan perpisahan daripada penyokong kelab terbabit susulan pengumuman dibuatnya pada Sabtu lalu iaitu untuk meninggalkan kelab gergasi Itali itu.Ibrahimovic dianggap sebagai kunci utama kepada kebangkitan AC Milan yang membantu kelab tersebut bangkit daripada era suram sehingga memenangi kejuaraan liga Itali musim lepas.Pada 2011, Ibrahimovic turut menjadi sebahagian pemain kelab itu menggondol kejuaraan sama.Sepanjang karier bola sepaknya, Ibrahimovic telah memenangi banyak kejuaraan utama di beberapa liga utama Eropah seperti Belanda, Sepanyol dan Itali selain berkelana ke Amerika Syarikat bagi menyertai Liga Utama bola sepak (MSL) pada 2018.-AFP


La Liga: Benzema meledak pada perlawanan terakhir

BARCELONA, 5 Jun-Penyerang legenda Real Madrid, Karim Benzema menjaringkan satu gol buat pasukannya ketika seri 1-1 menentang Athletic Bilbao.Benzema yang mengesahkan bakal meninggalkan Real Madrid selepas bersama pasukan berkenaan selama 14 tahun menyempurnakan penalti bagi menyamakan kedudukan buat pasukannya.Dia kemudiannya digantikan dan menerima tepukan gemuruh dan penuh emosi daripada para peminat.Keputusan seri menyaksikan Real Madrid menduduki tangga kedua liga mengatasi Atletico Madrid selepas anak didik Diego Simeone itu hanya mampu terikat 2-2 ketika menentang Villarreal.Jurulatih Real Madrid,Carlo Ancelotti menyifatkan pemergian Benzema sebagai sesuatu yang mengejutkannya." Saya telah bercakap dengan Benzema berkaitan perkara tersebut."Dia memberitahu saya bahawa dia ingin pergi."Saya beritahu Benzema, saya sangat menghormati keputusannya itu", kata Ancelotti.Pada perlawanan yang berlangsung di Santiago Bernabeu itu, Real Madrid dikejutkan denga gol pendahuluan daripada pasukan pelawat pada minit ke-49 melalui jaringan Oihan Sancet.Real Madrid menyamakan kedudukan menerusi Benzema pada minit ke-72.Jaringan tersebut merupakan gol 354 sepanjang kariernya bersama Real Madrid selepas menyertai pasukan berkenaan dari Lyon pada 2009.Sementara itu,kelab Real Valladolid tersingkir daripada La Liga selepas seri 0-0 dengan Getafe sementara lima pasukan yang berada di zon penyingkiran berjaya menarik nafas lega selepas menang pada perlawanan masing-masing.Penjaga gol Valladolid, Jordi Masip berkata pasukannya telah mencuba bagi memenangi perlawanan tetapi masih gagal."Seluruh pasukan telah mencuba, namun kami masih gagal untuk menang."Sesuatu yang memalukan seluruh pasukan , para peminat", kata Masip.-AFP


Liga Super: KL City ceria di Kuantan

KUALA LUMPUR, 5 Jun-Sepakan percuma berkualiti tinggi ketua pasukan, Paulo Josue, pada babak kedua cukup untuk membawa Kuala Lumpur City (KL City) FC kembali ke landasan kemenangan selepas mengatasi Sri Pahang FC, 2-1, di Stadium Darul Makmur, Kuantan, pada aksi Liga Super, hari ini.Skuad ‘Warga Kota’ tidak menunggu lama mengejutkan ‘Tok Gajah’ menerusi ayam tambatan, Tcheche Kipre yang memanfaatkan hantaran dari tengah padang oleh Josue, dengan melepaskan rembatan kencang kaki kiri dari luar kotak penalti ke pintu gol tuan rumah bagi membuka tirai jaringan pada minit kelima.Sri Pahang kemudian mula mendapat rentak untuk menguasai permainan namun corak hantaran pendek kurang menjadi bagi menembusi kubu pertahanan pelawat dengan percubaan terbaik mereka hadir menerusi David Rowley tetapi sepakan kaki kanannya hanya melepasi palang gol di penghujung babak pertama.Pasukan bimbingan pengendali Singapura, Fandi Ahmad, yang semakin rancak menekan KL City sebaik babak kedua bersambung diaugerahkan sepakan penalti selepas penjaga gol pelawat, Muhammad Azim Al Amin Kamaruddin menjatuhkan pemain sayap, Muhammad Baqiuddin Shamsudin.Tonggak pertahanan dari Argentina, Stefano Brundo memanfaatkan kesempatan tersebut apabila melepaskan rembatan deras untuk menyamakan kedudukan pada minit ke-58, yang juga jaringan keenamnya dalam saingan liga musim ini.Bagaimanapun, kekasaran ketua pasukan Sri Pahang, Mohamad Fadhli Mohd Shas ke atas Kipre membawa padah apabila tindakannya membuka ruang buat Josue melepaskan tendangan bebas ke sudut kiri gawang tuan rumah, sekali gus menoktahkan kemenangan kepada skuad kendalian Bojak Hodak pada minit ke-76.KL City, yang terikat 1-1 dengan Kuching City FC, 24 Mei lepas, kembali memperoleh tiga mata untuk naik satu anak tangga ke kedudukan keenam dengan 22 mata, selepas memintas Terengganu FC yang jatuh ke tangga ketujuh dengan 20 mata manakala Sri Pahang masih berada di tempat ketiga dengan 25 mata.Sementara itu, kemarau kemenangan Kuching City terus berpanjangan apabila sekadar seri 1-1 dengan Negeri Sembilan FC di Stadium Negeri, Kuching.Tuan rumah memperoleh gol pendahuluan menerusi rembatan kencang tonggak tengah Zahrul Nizwan Joe Zulkifli pada minit kelapan sebelum pemain import dari Brazil, Casagrande menyelamatkan Negeri Sembilan daripada mengalami kekalahan dengan meledak gol penyamaan pada minit ke-34.Keputusan tersebut menyaksikan pasukan bimbingan Irfan Bakti Abu Salim merekodkan tiga seri dan mengalami sembilan kekalahan selepas memulakan kempen liga dengan kemenangan ke atas pasukan tercorot liga, Kelantan FC, 2-1, Februari lalu.Kuching City kini mengumpul enam mata untuk kekal di tangga ke-13 manakala kedudukan Negeri Sembilan juga tidak berganjak dari posisi kelapan dengan mengutip 18 mata.-BERNAMA


Chong Wei, Lin Dan, layak berada di dewan kemasyhuran- BWF

KUALA LUMPUR, 4 Jun- Bekas jaguh badminton negara, Datuk Lee Chong Wei dan legenda China, Li Dan, layak disenaraikan dalam Dewan Kemasyhuran (Hall of Fame) Persekutuan Badminton Dunia (BWF).BWF, dalam kenyataan hari ini, menegaskan bahawa kedua-dua pemain itu berhak mendapat pengiktirafan yang diberikan kepada mereka pada 26 Mei lalu berikutan sumbangan cemerlang terhadap sukan badminton di luar gelanggang dalam tempoh masa yang signifikan.Ia berkata Majlis BWF meluluskan pencalonan Chong Wei dan Lin Dan untuk disenaraikan dalam Dewan Kemasyhuran yang dicadangkan Suruhanjaya Anugerah BWF, mengikut kriteria pemilihan yang ditetapkan di bawah Peraturan Anugerah BWF.“BWF mengiktiraf pencapaian dan sumbangan banyak legenda sukan ini dan berharap dapat menyenaraikan lebih banyak juara ke dalam Dewan Kemasyhuran BWF dalam tahun-tahun mendatang," kata BWF.Baru-baru ini, penyenaraian Chong Wei dalam Dewan Kemasyhuran BWF kurang disenangi oleh legenda badminton Indonesia, Taufik Hidayat selepas tular video yang menunjukkan beliau mempersoalkan kelayakan bekas pemain nombor satu negara itu.Taufik berkata bahawa Lin Dan lebih layak mendapat pengiktirafan itu.Jumaat lalu, sebagai respons, Chong Wei, 41, meminta Taufik mendapatkan penjelasan BWF dan berharap badan dunia itu akan mengeluarkan kenyataan berhubung perkara itu. Chong Wei, pemain berasal dari Pulau Pinang itu, merupakan pemain nombor satu dunia selama 349 minggu, dengan tiga pingat perak Sukan Olimpik iaitu Beijing 2008, London 2012 dan Rio 2016, serta tiga gelaran naib juara dunia pada 2011, 2013 dan 2015. Dalam pada itu, Lin Dan merupakan pemenang dua pingat emas Olimpik di Beijing 2008 dan London 2012 serta lima kejuaraan kejohanan dunia pada 2006, 2007, 2009, 2011 dan 2013.- BERNAMA


Penganjuran sukan komuniti, bantu tingkatkan ekonomi setempat

BALIK PULAU, 4 Jun- Penganjuran temasya sukan di sesuatu kawasan akan menjadi sandaran peniaga tempatan untuk meningkatkan ekonomi.Pandangan itu disuarakan Menteri Belia dan Sukan, Hannah Yeoh selepas merasmikan larian separa maraton di Balik Pulau, awal pagi tadi.Hannah menjelaskan, penganjuran temasya sedemikian akan memberi nafas baharu kepada ekonomi tempatan."Acara sukan seperti ini sangat penting untuk kita bangunkan sukan dan juga mampu untuk membantu ekonomi tempatan," kata Hannah kepada pemberita, hari ini.Temasya maraton anjuran Ahli Parlimen Balik Pulau, Datuk Muhammad Bakhtiar Wan Chik itu menyaksikan hampir 4,000 pelari mengambil bahagian selain turut disertai pelari dari luar negara.Acara itu adalah kali pertama penganjurannya dan membabitkan penyertaan yang besar.

(Menteri KBS, Hannah Yeoh dan Ahli Parlimen Balik Pulau, Datuk Muhammad Bakhtiar Wan Chikmenyampaikan hadiah kepada pemenang bagi kategori terbuka lelaki)


PSG tewas pada perpisahan Messi, Auxerre tersingkir dari Ligue 1

PARIS, 4 Jun- Perlawanan terakhir Lionel Messi untuk Paris Saint-Germain (PSG) berakhir dengan kekalahan pada Sabtu, manakala Monaco terlepas kelayakan Eropah dan Auxerre tersingkir pada malam terakhir musim Ligue 1.Jangkaan Messi meninggalkan kelab gergasi Perancis itu selepas dua musim disahkan secara rasmi oleh PSG dalam satu kenyataan sejurus sebelum perlawanan Sabtu menentang Clermont.“Sumbangannya kepada PSG dan Ligue 1 tidak boleh dipandang remeh dan kami mendoakan yang terbaik untuk Leo dan keluarganya untuk masa depan,” kata presiden PSG, Nasser al-Khelaifi.Messi menamatkan kariernya bersama PSG dengan 32 gol dalam 75 penampilan, diejek oleh beberapa penyokong semasa perlawanan itu, yang mana Les Parisiens tewas 3-2.Perlawanan itu tidak begitu ketara selepas PSG menamatkan rekod kejuaraan Perancis ke-11 hujung minggu lalu dan pasukan kendalian Christophe Galtier berusaha untuk membuang kelebihan dua gol.Sementara itu, pemain pertahanan Sepanyol, Sergio Ramos, turut mengumumkan pemergiannya dari kelab PSG pada Jumaat.Ramos mencatatkan rekod jaringan peribadi terakhirnya bersama PSG pada Sabtu selepas menanduk masuk bola menerusi hantaran lintang Vitinha pada minit ke-16.- AFP


Djokovic tempuh laluan sukar ke pusingan keempat

PARIS, 3 Jun - Juara dua kali, Novak Djokovic menerima tentangan sengit daripada Alejandro Davidovich dari Sepanyol sebelum layak ke pusingan keempat dalam saingan Tenis Grand Slam Terbuka Perancis. Djokovic yang dalam misi memburu gelaran Grand Slam ke-23 diasak sejak set pertama yang menyaksikan perlawanan berlarutan ke tie break sebelum menang 7-6.Set kedua juga menyaksikan pemain pilihan ke-29, Davidovich mempamerkan aksi garang bagi menyekat penguasaan Djokovic.Bagaimanapun ia belum cukup untuk mengubah keputusan apabila tewas 6-7.

(Novak Djokovic dari Serbia beraksi semasa perlawanan pusingan ketiga menentang pemain Sepanyol Alejandro Davidovich Fokina/ FOTO REUTERS)

Lain pula ceritanya di set ketiga, apabila Davidovich dilihat sudah kehabisan idea untuk mengekang lawannya.Situasi itu dimanfaatkan Djokovic untuk tenang mendominasi perlawanan sekaligus menang 6-2.Pemain nombor 3 dunia itu akan bertemu Juan Pablo Varillas dari Peru di pusingan keempat.


Lee Tuck bantu Kedah atasi Sabah 2-1

KUALA LUMPUR, 2 Jun - Dua jaringan Lee Tuck membantu Kedah Darul Aman (KDA FC) memanjat satu anak tangga ke tempat keempat Liga Super 2023 selepas menundukkan Sabah FC 2-1 di Stadium Darul Aman, Alor Setar, malam ini.Babak pertama menyaksikan Sabah mendominasi perlawanan apabila anak buah Ong Kim Swee itu mendahului seawal minit kelapan menerusi tandukan cantik Gabriel Schmegel Witter Peres yang menerima sepakan percuma Baddrol Bakhtiar.Tersentak dengan jaringan tersebut, Kedah kemudian mengatur serangan demi serangan untuk mencipta peluang dan membuahkan hasil untuk menyamakan kedudukan apabila Lee Tuck menerima hantaran jauh Federico Hidalgo Gasparini membolosi gawang pihak lawan pada minit ke-40. Bersambung babak kedua, skuad Sang Kenari dan Sang Badak kembali memperkemaskan permainan masing-masing untuk memburu jaringan. Anak buah Nafuzi Zain kemudian menggandakan kedudukan pada minit ke-72, sekali lagi hasil sentuhan Lee Tuck yang meleret bola ke gawang lawan dalam situasi kelam kabut di kotak penalti selepas kegagalan Willian Lira Sousa yang cuba menanduk bola ke dalam gol.Asakan demi asakan dilakukan kedua-dua pasukan gagal menambah jaringan dan kedudukan kekal hingga wisel penamat dengan menyaksikan Kedah mengutip tiga mata di laman sendiri.

Sementara itu, perlawanan di Stadium Sultan Muhammad IV, Kota Bharu, menyaksikan Kelantan United FC (KUFC) membenam Kelantan FC 4-1 dalam keadaan hujan lebat.KUFC turun sebagai tuan rumah memperolehi jaringan pertama pada minit ke-21 menerusi pemain import David Silva apabila mudah menolak masuk bola hantaran lintang rakan sepasukan sebelum menambah jaringan kedua menerusi rembatan OJ Porteria.Perlawanan, bagaimanapun, terpaksa dihentikan selama 90 minit oleh pengadil perlawanan, Muhammad Khairusyahmi pada minit ke-37 akibat hujan lebat dan kilat.Apabila perlawanan bersambung Kelantan FC kemudian memperolehi gol pertama menerusi sepakan penalti Ismaheel Akinade pada minit minit kecederaan babak pertama selepas pemain pertahanan KUFC menjatuhkan penyerang Kelantan FC dalam kotak penalti.Babak kedua menyaksikan OJ Porteria sekali lagi menjadi wira, menghadiahkan gol ketiga kepada KUFC menerusi rembatan deras dari luar kotak penalti pada minit ke-61 sebelum Mohd Syazwan Zainon menambah duka Kelantan dengan menyudah jaringan keempat pada minit ke-66 dan keputusan kekal 4-1. - BERNAMA


Tze Yong gagal pamer aksi terbaik, tewas di tangan Cheuk Yiu

BANGKOK, 2 Jun- Badminton Terbuka Thailand 2023.Pemain perseorangan lelaki negara, Ng Tze Yong terkandas di suku akhir selepas ditundukkan pemain Hong Kong, Lee Cheuk Yiu dengan keputusan 19-21, 21-23.Pemain berusia 23 tahun itugagal mengulangi aksi cemerlang menewaskan pilihan utama kejohanan dari Taiwan, Chou Tien-Chen pada semalam.Tze Yong bermula cemerlang mendahului Cheuk Yiu hingga mata ke-15 sebelum lawan yang menghuni ranking ke-17 dunia itu kembali bangkit dan menang set pertama 21-19.Tze Yong berpeluang membawa aksi seterusnya ke set penentuan selepas berjaya mendahului 15-10 pada satu ketika.Namun aksi tidak konsisten selepas itu menyebabkan beliau terpaksa akur tunduk dengan keputusan 21-23.Sementara itu, seorang lagi wakil perseorangan lelaki negara, Leong Jun Hao juga gagal mara ke separuh akhir selepas ditundukkan pemain India, Lakshya Sen.Jun Hao tewas aksi straight set 21-19, 21-11 dalam tempoh 41 minit.Kekalahan Tze Yong dan Jun Hao bermakna tiada wakil negara berjaya lolos ke separuh akhir.


Terbuka Perancis:  Alexander Zverev melangkah ke pusingan ketiga

PARIS, 2 Jun- Pemain tenis Jerman, Alexander Zverev mudah melangkah ke pusingan ketiga Kejohanan Tenis Terbuka Perancis selepas menewaskan lawan dari Slovakia, Alex Molcan 6-4, 6-2, 6-1.Dalam aksi tersebut, pemain berusia 26 tahun itu berjaya memanfaatkan semua peluang untuk mendapatkan mata sepanjang perlawanan berlangsung.Pada aksi pusingan ketiga, Zverev dijadual menentang lawan dari Amerika Syarikat, Frances Tiafoe yang juga pilihan ke-22 kejohanan.Tiafoe melangkah ke pusingan ketiga selepas berjaya menewaskan Aslan Karatsev dari Rusia dengan keputusan 3-6, 6-3, 7-5, 6-2.- REUTERS


'Saya gembira dan mahu terus kekal di Arab Saudi' - Ronaldo

(Bintang bola sepak Portugal Cristiano Ronaldo/FOTO AFP)

RIYADH, 2 Jun - Bintang bola sepak Portugal Cristiano Ronaldo mengesahkan akan kekal berada di Arab Saudi untuk musim depan walaupun gagal untuk memenangi sebarang piala.Ia sekali gus menamatkan spekulasi kononnya dia dipindahkan ke Newcastle United yang dimiliki pihak Saudi yang berjaya melayakkan diri ke Liga Juara-Juara musim depan.Ronaldo, 38 tahun meninggalkan Manchester United untuk menyertai Al-Nassr pada Januari lalu berkata dia gembira bersama pasukan itu."Saya gembira di sini, saya mahu terus berada di sini, saya akan terus di sini. "Menurut pandangan saya, jika mereka terus berusaha seperti apa yang diinginkan, untuk lima tahun akan datang, saya fikir liga Saudi akan berada dalam kelompok lima teratas dunia," katanya dalam wawancara rasmi dengan Liga Pro Saudi.Ronaldo menjaringkan 14 gol dalam 16 perlawanan sejak menyertai Al-Nassr.Ia sekali gus membantu kelab itu menamatkan kempen di tangga kedua Liga Profesional Saudi di belakang Al-Ittihad.

Ronaldo turut menandatangani kontrak dua setengah tahun yang dikatakan bernilai lebih 400 juta euro (S$580 juta).Beliau akui terperanjat dengan perbezaan cara latihan yang dilakukan di Saudi ini termasuk sesi latihan pada lewat malam ketika bulan Ramadan."Jika di Eropah kami akan melakukan latihan di waktu pagi tetapi di sini kami hanya berlatih pada waktu petang dan pada Ramadan kami mula berlatih pada pukul 10 malam," tambahnya."Jadi, saya rasa ia sesuatu yang janggal tetapi saya menganggap semua ini sebagai sebahagian daripada pengalaman dan memori."Pemain itu yakin bahawa keadaan akan berubah pada tahun hadapan dan akan mencapai prestasi yang lebih baik - AFP.


Ligue 1 : Perlawanan menentang Clermont, aksi terakhir Messi

PARIS, 2 Jun-Lionel Messi akan bermain buat kali terakhir buat kelabnya, Paris Saint Germain menentang Clermont pada Sabtu, kata pengurus pasukan Christophe Galtier.Menurut BBC Spot, penyerang berusia 35 tahun itu bakal meninggalkan Paris Saint Germain setelah kontraknya tamat pada musim panas.Messi yang menyertai PSG secara perpindahan percuma dari Barcelona pada Julai 2022 lalu membantu kelab gergasi Perancis itu menjuarai liga Perancis sebanyak dua kali." Saya berbesar hati dapat melatih pemain terbaik dalam sejarah bola sepak dunia."Perlawanan menentang Clermont bakal menjadi penampilan terahirnya di halaman sendiri (Parc des Princes). Saya mengharapkan sambutan hangat daripada para penyokong setia kelab", kata Galtier.PSG mempertingkatkan keselamatan di beberapa pemain kediaman pemain utama kelab tersebut susulan protes yang diadakan para penyokong bulan lalu.Antara yang menjadi sasaran kemarahan penyokong termasuk Messi, Neymar, Verratti dan pengurus pasukan itu sendiri, Christophe Galtier.Protes tersebut berpunca daripada kekecewaan penyokong terhadap kekalahan demi kekalahan yang dialami pasukan itu sebelum ini.Para penyokong seterusnya bertindak berkumpul di luar kediaman Neymar sambil meminta agar penyerang Brazil itu termasuk Messi agar meninggalkan kelab berkenaan.Messi yang terbang ke Arab Saudi tanpa kebenaran kelab digantung selama dua minggu sebelum membuat permohonan maaf kepada rakan sepasukan atas tindakannya itu.Sebelum ini, Messi menyatakan akan terus kekal di PSG dan secara prinsipnya telah mencapai persetujuan kontrak kedua-dua belah pihak sebelum Messi mengubah fikiran secara tiba-tiba.Sepanjang dua musim di PSG, Messi berjaya menjaringkan 21 gol buat pasukan itu.Sementara itu, salah seorang penulis sukan Sepanyol, Guillem Balague dilaporkan berkata, Messi belum membuat sabarang keputusan tentang masa depannya, namun, apa yang pasti dia tidak akan kembali menyarung jersi Barcelona musim depan.-BBC.com


Liga Saudi mampu jadi antara terbaik di dunia- Ronaldo

RIYADH, 2 Jun-Penyerang kelab Al Nassr, Cristiano Ronaldo mendedahkan liga Bola Sepak Arab Saudi mampu menjadi antara lima liga terbaik di dunia seandainya mereka dapat menarik minat bintang-bintang besar dunia bermain di liga berkenaan.Kenyataan tersebut hadir selepas beberapa bintang bola sepak dunia seperti Lionel Messi, Karim Benzema dan Luka Modric dikaitkan berpindah ke Arab Saudi musim depan.Ronaldo, 38 tahun menganggap perkembangan itu sesuatu yang positif dan sedia mengalu-alukan kedatangan mereka bagi bersama-sama bermain di liga berkenaan.Baru-baru ini, kelab Paris Saint Germain mengesahkan ketua pasukan Argentina, Lionel Messi bakal meninggalkan kelab berkenaan pada musim panas ini dan bakal berperanan sebagai duta pelancongan untuk Arab Saudi.Sementara itu, bekas rakan sepasukan Ronaldo, iaitu Benzema dan Modric dikatakan bakal mengambil langkah sama bagi mengakhiri karier masing-masing di liga negara minyak itu."Sekiranya mereka benar-benar bermain di sini, mereka sangat dialu-alukan."Kehadiran bintang-bintang besar bakal memperbaiki sedikit mutu liga ini", kata Ronaldo ketika ditemubual oleh SPL.Ronaldo turut berkata peluang bagi potensi liga tersebut berkembang pada masa depan adalah sangat besar memandangkan liga tersebut sangat kompetetif."Namun, terdapat beberapa hal yang perlu mereka lihat kembali seperti fasiliti sukan termasuk mutu pengadilan, sistem VAR yang perlu dipertingkatkan", katanya lagi.Ronaldo turut mendedahkan dia sangat gembira tinggal di negara berkenaan dan berhasrat bagi menyambung kontrak bagi bermain di liga berkenaan."Saya gembira dan ingin meneruskan karier di sini (Arab Saudi).Pada pandangan saya, sekiranya semua perancangan kerajaan berjalan lancar, saya menjangkakan dalam tempoh lima tahun lagi, liga Saudi bakal menjadi antara lima liga bola sepak terbaik di dunia", katanya.Musim ini, Ronaldo yang mewakili Al-Nassr berjaya menjaringkan 14 gol dalam 16 perlawanan dan berjaya membantu kelab berpengkalan di Riyadh itu menjadi naib juara liga-BBC.com


Masa depan Mourinho di Roma jadi tanda tanya

MILAN, 2 Jun-Pengurus AS Roma, Jose Mourinho memberitahu para pemainnya agar tidak menangisi kekalahan pada final Piala Europa yang menyaksikan pasukan itu tewas pada penentuan penalti menentang Sevilla 4-1 pada Khamis.Sebaliknya pengendali berbangsa Portugis itu memberitahu agar berbangga dengan perjalanan panjang yang ditempuhi pasukan itu sebelum mara ke final kejohanan.Ucapan tersebut merupakan satu kebangaan buat kelab yang mempunyai bilangan peminat yang ramai dan mempunyai keghairahan terhadap bola sepak di Itali, namun, tidak memenangi banyak kejuaraan sejak ditubuhkan pada 1927.Musim lalu, Roma berjaya memenangi Liga Koferensi Europa yang merupakan kejuaraan pertama buat kelab itu dan kelima sepanjang karier Mourinho.Kemenangan itu memberi keyakinan kepada para penyokong kelab yang percaya mentaliti kemenangan boleh diterapkan kepada kelab tersebut.Pada final Rabu lalu,Roma dan Mourinho dinafikan kejuaraan Eropah kedua selepas tewas pada penentuan penalti kepada Sevilla, namun ucapan Mourinho di padang selepas tamat perlawanan mencuri perhatian para penyokong."Kamu boleh tewas perlawanan, tetapi tidak sesekali maruah", kata Mourinho kepada pemberita."Kami tewas, tetapi kami tidak kehilangan maruah kami. Saya telah memenangi lima kejuaraan sebelum ini."Tetapi saya pulang dengan rasa sangat bangga hari ini", katanya.Komen tersebut dipercayai ditujukan kepada pengadil perlawanan Anthony Taylor yang tidak menghadiahkan sepakan penalti pada separuh masa kedua buat AS Roma selepas bola dikatakan terkena tangan pemain Sevilla di dalam kotak penalti.Sementara itu, kontrak pengendali berusia 60 tahun itu yang dijangka tamat musim depan kembali menjadi bualan hangat peminat.Mourinho dilaporkan belum duduk semeja dengan jutawan dan pemilik, Dan Friedkin bagi membincangkan kontrak lanjutan, namun Mourinho pada Rabu membayangkan dia dan pasukannya berhak menerima sesuatu yang berharga membayangkan Mourinho sudah penat menjadi jurulatih sekali gus jurucakap kelab itu."Saya mahu lagi membimbing kelab ini dengan kemungkinan diberi sesuatu yang besar", tambah Mourinho.Kata-kata tersebut seolah-olah memberi bayangan dia mahukan sokongan dan kewangan besar terutamanya dalam urusan pembelian pemain baharu bagi menandingi Juara Serie A musim ini Napoli. Kekalahan kepada Sevilla pada Rabu lalu menyaksikan AS Roma tidak akan bersaing pada Liga Juara musim depan.-AFP


Belum masa jumpa Argentina, Brazil-Hamidin

KUALA LUMPUR, 2 Jun-Presiden FAM, Datuk Hamidin Mohd Amin mendedahkan skuad Harimau Malaya berpeluang mengadakan aksi persahabatan berdepan Brazil dan Argentina, pada akhir tahun lalu. Namun FAM serta ketua jurulatih, Kim Pan Gon berpendapat, belum tiba masanya skuad negara berdepan dua pasukan terbaik dunia dari benua Amerika Selatan itu." Pasukan Brazil "Kita dan Brazil sama-sama Ahli Majlis FIFA tetapi belum masanya lagi, mungkin apabila tiba masa yang tepat (baru kita adakan aksi persahabatan),"katanya selepas mengadakan pertemuan bersama pemain badminton perseorangan lelaki negara, Lee Zii Jia, di sini pada Khamis.Menurutnya, Argentina juga menyatakan hasrat untuk mengadakan pertemuan persahabatan, namun Pan Gon mahu memperkukuh pasukan negara terlebih dahulu.Beliau mengulas demikian selepas ditanya mengenai pasukan Indonesia yang akan bertemu juara Piala Dunia 2022 Argentina pada aksi persahabatan yang akan berlangsung di Jakarta pada 19 Jun ini.

(Presiden FAM, Datuk Hamidin Mohd Amin)


APG 2023: Atlet para sedia jadi pegubat duka Malaysia di Kemboja

PHNOM PENH, 2 Jun - Kini tiba giliran atlet para negara untuk menyinar apabila temasya Sukan Para ASEAN (APG) ke-12 membuka tirainya di sini, esok.Selepas pencapaian menyedihkan kontinjen negara pada Sukan SEA baru-baru ini, atlet para negara diharap dapat mengubati kekecewaan Malaysia pada temasya sukan bagi orang kurang upaya yang bakal berlangsung hingga 9 Jun ini.Ketiadaan tiga jaguh negara, iaitu Datuk Mohd Latif Romly (lompat jauh T20), Muhammad Ziyad Zolkefli (lontar peluru F20) dan atlet badminton para Cheah Liek Hou dijangka tidak melunturkan semangat kontinjen negara yang hadir ke sini dengan sasaran 33 pingat emas, 51 perak dan 58 gangsa.Majlis Paralimpik Malaysia (MPM) juga dilihat mengambil langkah selamat apabila menyasarkan pingat emas yang lebih rendah berbanding pencapaian di Solo, Indonesia tahun lepas, iaitu 36 emas, 20 perak dan 14 gangsa dan menamatkan kempen di kedudukan keempat. Pada edisi kali ini, Malaysia yang akan diwakili hampir 43 peratus atau 62 daripada 144 atlet yang akan beraksi buat pertama kali di pentas Asia Tenggara itu, pastinya akan membuatkan peminat sukan tanah air berfikir sejenak sekiranya sasaran itu mampu dicapai. Lebih merunsingkan apabila tuan rumah di sini tidak menyenaraikan 10 acara daripada dua sukan iaitu memanah dan tenis berkerusi roda yang dilihat mampu menyumbang sekurang-kurangnya tiga emas kepada kontinjen negara jika ia dianjurkan.Oleh itu, sukan yang sering menjadi lubuk emas negara seperti olahraga dan renang harus hadir dengan semangat juang yang tinggi bagi memastikan magis terlaksana di bumi Kemboja atau Malaysia sekali lagi berdukacita.

Di Phnom Penh, kontinjen negara akan mengambil bahagian dalam 13 daripada 14 jenis sukan yang dipertandingkan di Kemboja, yang menyaksikan Malaysia akan mengambil bahagian dalam 153 acara ataupun 35.66 peratus daripada 429 acara yang dipertandingkan.Tiga belas sukan itu ialah olahraga, badminton, boccia, catur, bola sepak orang buta negara, bola sepak cerebral palsy, goalball, judo, powerlifting, renang, tenis berkerusi roda dan bola keranjang berkerusi roda, selain satu sukan demo iaitu e-sukan. Malaysia buat julung kalinya pernah muncul juara keseluruhan APG iaitu ketika menjadi tuan rumah edisi sulung di Kuala Lumpur pada 2001, yang menyaksikan kontinjen para negara unggul merangkul 143 pingat emas, 136 perak dan 92 gangsa. Oleh yang demikian, kontinjen ‘luar biasa’ ini perlu bersedia untuk melaungkan amaran awal pada hari pertama temasya dwitahunan itu esok untuk dilihat sebagai pencabar utama yang sama-sama mampu menghadirkan pingat buat negara tercinta dan tidak boleh dipandang ringan oleh pesaing. Malaysia tidak seharusnya melalui ‘detik hitam’ seperti gagal mencapai sasaran 40 pingat emas yang ditetapkan sebelum ini pada Sukan SEA 2023 di Kemboja yang berakhir pada 17 Mei lepas. Ketika itu, kontinjen negara terpaksa akur apabila hanya mengutip 34 pingat emas, 45 perak dan 96 gangsa untuk menghuni tangga ketujuh keseluruhan, berbanding 40 pingat emas, 37 perak dan 64 gangsa yang disasarkan Kementerian Belia dan Sukan (KBS). Kem paralimpik kebangsaan yang diketuai Ketua Kontinjen (CDM) Malaysia ke APG Kemboja Noor Syahieda Mat Shah perlu sedar yang bulat tidak datang menggolek, yang pipih tidak datang melayang, yang seharusnya kejayaan itu datangnya daripada kerja keras tanpa mengenal erti penat lelah. - BERNAMA


Inter Miami pecat Neville

MIAMI, 2 Jun-Kelab bola sepak Inter Miami memecat jurulatih Inggeris, Phil Neville selepas mengalami kekalahan keempat berturut-turut menyebabkan kelab tersebut terperosok di tangga terbawah Konferensi Timur di Liga Utama bola sepak Amerika Syarikat (MSL) umum kelab terbabit pada Khamis.Bekas pemain kelab Manchester United dan England itu diejek para penyokong kelab terbabit pada Rabu selepas kekalahan 1-0 kepada kelab New York Red Bulls.Menurut pemilik kelab, Jorge Mas keputusan tersebut terpaksa di buat bagi menyelamatkan kelab bekenaan daripada terus dirundung kekalahan."Kami sentiasa mempunyai cita-cita besar dan kekadang kala ia melibatkan keputusan sukar, pemecatan Neville adalah antar keputusan sukar bagi kelab."Kami berterima kasih terhadap Pil kerana dedikasi terhadap kelab", katanya dalam satu kenyataan media.Sementara itu, dalam kenyataan sama, David Beckham yang juga pemilik bersama Inter Miami berkata, dia berasa sedih dengan keputusan yang terpaksa diambil bagi memecat Neville." Kadang kala dalam permainan, kita terpaksa mengambil keputusan paling sukar."Secara peribadi, saya mahu mengucapkan terima kasih atas kerja keras yang ditunjukkannya terhadap kelab dan integritinya", kata Beckham.Pembantu Neville, Javier Morales dilantik sebagai pengurus sementara menggantikan Neville.-AFP

(Bekas Pengurus Inter Miami, Phil Neville/ FOTO facebook.com/InterMiamiCF)


Marek Hamsik umum bersara daripada arena bola sepak

ISTANBUL, 1 Jun- Pemain bola sepak profesional Slovakia, Marek Hamsik mengumumkan persaraannya daripada arena bola sepak profesional pada penghujung musim ini.Hamsik kini bermain bersama kelab liga Turkiye, Trabzonspor sekali gus menjadikan kelab itu sebagai kelab terakhirnya.Pemain berusia 35 tahun itu merekodkan pemain Slovakia yang berjaya mengutip minit permainan tertinggi iaitu dengan 136 penampilan selain menjadi penjaring terbanyak sepanjang masa dengan 26 gol. “Saya mahu mengumumkan penamatan karier saya menjelang penghujung musim ini,” katanya pada sidang media. "Ia bukanlah satu keputusan yang mudah tetapi saya ingin bersama-sama dengan keluarga saya. Ini adalah satu perjalanan yang indah."Hamsik bermula dengan Slovan Bratislava sebelum berpindah ke Itali pada 2004.Selepas tiga musim bersama Brescia, Hamsik mencatatkan penampilan terbanyaknya bersama kelab Napoli, mencecah satu dekad sejak 2007 hingga 2019. dan membuat sebanyak 520 penampilan sepanjang 12 musim.Dia menyertai Trabzonspor pada Jun 2021 dan merupakan salah seorang teraju utama kejayaan kelab Laut Hitam itu bagi musim lalu.Musim ini, kelab itu menduduki tempat ke-6 dalam Super Liga dengan baki dua perlawanan.Hamsik mengetuai Slovakia dan pernah membawa negaranya ke Pusingan 16 pada Piala Dunia 2010 di Afrika Selatan dan Euro 2016 di Perancis.- AFP


Bukan semua permintaan atlet program RTG dipenuhi - Hannah

(Menteri Belia dan Sukan, Hannah Yeoh)

PUTRAJAYA, 1 Jun- Bukan semua permintaan atlet di bawah program Road To Gold (RTG) akan dipenuhi dan ia bergantung kepada kewajaran permintaan tersebut.Menteri Belia dan Sukan,  Hannah Yeoh berkata RTG yang menyediakan bantuan sokongan kepada atlet dalam misi menggenggam emas di temasya Sukan Olimpik itu, akan meneliti sepenuhnya sesuatu permintaan sebelum ia ditunaikan. “Permintaan atlet mestilah wajar dalam membantu prestasi mereka dan ia akan diputuskan bersama jawatankuasa RTG," katanya pada sidang media pengumuman Geran Padanan Sukan (GPS) di Menara KBS, Putrajaya.Beliau berkata demikian ketika diminta mengulas mengenai permintaan pemain badminton profesional negara, Lee Zii Jia yang mahukan rakan sparring serta latihan di luar negara bagi memastikan peningkatan prestasinya.Zii Jia menyuarakan permintaan itu dalam satu pertemuan bersama Ketua Kontinjen Malaysia (CDM) ke Sukan Olimpik 2024 Datuk Hamidin Mohd Amin, semalam.

(Zii Jia ketika pertemuan bersama Ketua Kontinjen Malaysia (CDM) ke Sukan Olimpik 2024, Datuk Hamidin Mohd Amin, semalam)

“RTG ini adalah perkhidmatan sokongan jadi tak boleh tuntut perkara yang asas. Ini adalah tugas atlet sendiri lagi-lagi jika mereka bergerak secara persendirian jadi mereka sudah tahu ini adalah kos yang perlu ditanggung,” kata Hannah.Terdahulu, pada majlis tersebut KBS mengumumkan syarat permohonan dana GPS kepada syarikat, persatuan sukan, agensi kerajaan, pertubuhan bukan kerajaan (NGO) dan koperasi berdaftar yang menganjurkan program dan aktiviti sukan dalam negara.Permohanan boleh dilakukan secara dalam talian menerusi laman sesawang https://www.kbs.gov.my/gps.html mulai hari ini hingga 31 Julai, dengan keutamaan diberikan kepada Persatuan Sukan Kebangsaan (NSA) bagi tujuan penganjuran.Syarat ketat peruntukan RM40 juta geran itu menyaksikan pemohon perlu telus dan penganjuran berkenaan dapat memanfaatkan atlet negara dalam usaha membaiki prestasi atau ranking mereka.Menurut Hannah, pemberian dana GPS adalah 50 peratus daripada kos program atau maksimum sehingga satu juta ringgit, secara tuntutan bayaran balik, serta sebarang penganjuran perlu berkaitan 103 jenis sukan terkandung dalam Akta Pembangunan Sukan 1997 (Akta 576).Pada masa sama, dua sekretariat diterajui Jabatan Belia dan Sukan Negara (JBSN) dan Majlis Sukan Negara (MSN) telah ditubuhkan, bertujuan untuk melakukan semak dan imbang bagi mengelakkan sebarang ketirisan atau pilih kasih dalam pelaksanaan pemberian geran tersebut.


Tiket perlawanan persahabatan Harimau Malaya mula dijual hari ini

KUALA LUMPUR, 1 Jun - Peminat bola sepak tanah air boleh mendapatkan tiket aksi persahabatan Tier 1 bermula hari ini, melibatkan skuad Harimau Malaya menentang Kepulauan Solomon dan Papua New Guinea di Stadium Sultan Mizan Zainal Abidin, Terengganu pada 14 dan 20 Jun.Persatuan Bolasepak Malaysia (FAM) menerusi laman Facebook rasminya memaklumkan penjualan tiket berharga RM30 ditetapkan bagi tempat duduk terbuka dan RM5 untuk kanak-kanak berusia 6 hingga 12 tahun boleh didapati menerusi laman sesawang https://www.tickethotline.com.my/. FAM turut memaklumkan tiada penjualan tiket secara fizikal di stadium dilakukan melibatkan perlawanan dengan kedua-dua negara terbabit. Skuad kendalian Kim Pan Gon itu dijadual berdepan perlawanan Antarabangsa Tier 1 yang pertama menentang Kepulauan Solomon pada 14 Jun sebelum menentang Papua New Guinea bagi aksi kedua 20 Jun di stadium berkenaan.Aksi persahabatan tersebut adalah sebagai medan persediaan Harimau Malaya menjelang Piala Asia 2023 yang akan berlangsung di Qatar, Januari tahun depan. Pasukan negara  sebelum ini, mengharungi dua aksi persahabatan di Stadium Sultan Ibrahim, Johor pada Mac, menyaksikan skuad kebangsaan mencatat kemenangan 1-0 dan 2-0 masing-masing ke atas Turkmenistan dan Hong Kong.Stadium Nasional Bukit Jalil, yang menjadi venue keramat skuad Harimau Malaya, tidak dapat digunakan berikutan kerja-kerja penggantian rumput pada masa ini .- BERNAMA

(FOTO FB Football Association of Malaysia)


Sevilla 'Raja Liga Europa'

BUDAPEST, 1 Jun- Sevilla melebarkan rekod kejuaraan Liga Europa selepas menewaskan Roma 4-1 menerusi sepakan penalti pada perlawanan akhir yang berlangsung pada Rabu di Budapest berikutan keputusan seri 1-1 selepas masa tambahan.Ini merupakan kejuaraan ketujuh Sevilla.Yassine Bounou muncul wira Sevilla apabila dia menyelamatkan dua sepakan penalti manakala pasukan Sepanyol itu menyempurnakan keempat-empat percubaan mereka.Gonzalo Montiel, yang menyempurnakan penalti kemenangan untuk Argentina pada final Piala Dunia tahun lalu, melakukannya sekali lagi untuk Sevilla selepas dia dibenarkan untuk mengambil semula sepakannya kerana berlaku pencerobohan.Terdahulu, Paulo Dybala menjaringkan gol pembukaan untuk Roma pada minit ke-35 tetapi Sevilla menyamakan kedudukan pada awal separuh masa kedua menerusi jaringan sendiri Gianluca Mancini.Chris Smalling hampir menghadiahkan kemenangan buat Roma pada masa tambahan namun tandukannya sekadar menggegar palang.- AFP


RTG bakal pertimbang permintaan pemain profesional

(Lee Zii Jia (KIRI) ketika pertemuan dengan CDM Malaysia ke Sukan Olimpik Paris 2024, Datuk Hamidin Mohd Amin)

KUALA LUMPUR, 1 Jun- Ketua Kontinjen (CDM) Malaysia ke Sukan Olimpik Paris 2024, Datuk Hamidin Mohd Amin masih menaruh harapan sinaran pingat emas daripada sukan badminton.Keyakinan itu disuarakan memandangkan ketika ini tiada satu negara yang menguasai acara badminton secara menyeluruh.Atlet badminton paling ramai disenarai dalam dalam program Road To Gold (RTG), dengan 11 pemain.Namun ketika ini tidak semua mereka mempamerkan prestasi yang memberangsangkan berdasarkan beberapa kejohanan kebelakangan ini."Tidak ada satu negara pun yang mendominasi badminton ketika ini, kita mempunyai pemain-pemain yang boleh lagi digilap dan saya sebagai CDM mahu memastikan satu lagi pemain ini (Zii Jia) ada masa setahun lagi untuk persediaan ke Olimpik,"katanya.Datuk Hamidin berkata demikian sebagai reaksi mempertimbang permintaan pemain badminton profesional yang berada dalam program tersebut untuk pembiayaan bagi menyertai kejohanan antarabangsa sebagai persediaan sebelum ke Sukan Olimpik Paris 2024.Beliau berkata jawatankuasa program terbabit turut bakal menyelaraskan segala permintaan yang dikemukakan pemain-pemain berkenaan dalam mesyuarat jawatankuasa RTG akan datang.Daripada 11 wakil badminton yang disenaraikan dalam program RTG, empat daripadanya bergerak secara profesional iaitu Zii Jia dan tiga beregu iaitu satu beregu lelaki, Teo Ee Yi-Ong Yew Sin dan dua pasangan beregu campuran, Tan Kian Meng-Lai Pei Jing dan Goh Soon Huat-Shevon Lai Jemie.Semalam, Datuk Hamidin mengadakan pertemuan dengan pemain badminton profesional negara, Lee Zii Jia di sebuah hotel di Petaling Jaya.


Brentford FC ikat Mark Flekken, kontrak £11 juta

LONDON, 31 Mei- Penjaga gol Belanda, Mark Flekken telah menandatangani kontrak bernilai £11 juta (AS$13 juta) dengan Brentford FC pada Rabu.Flekken bersetuju dengan kontrak empat tahun dengan kelab Liga Perdana itu dan akan melengkapkan perpindahan tertakluk kepada kelulusan antarabangsa serta permit kerja diberikan.Pengurus Brentford FC, Thomas Frank berkata pemain berusia 29 tahun itu berpotensi menggantikan penjaga gol Brentford, David Raya yang bakal berpindah ke kelab lain."Kami sangat gembira kerana akan bekerjasama dengan Flekken."Flekken mempunyai banyak pengalaman, sekali gus akan mengukuhkan kelab kami."Kami berharap dengan kehadiran Flekken, kelab dan pasukan kami semakin baik, katanya kepada pemberita di sini.Dalam pada itu, Frank berkata Raya boleh meninggalkan Brentford FC selepas mencapai kejayaan selama empat musim.Tetapi Frank memberi amaran kepada kelab bahawa ia akan menelan belanja £40 juta untuk menandatangani  kontrak  dengan pemain berusia 27 tahun itu. - AFP


Lima dipenjara, siar EPL secara haram

LONDON, 31 Mei- Sekumpulan lima lelaki di United Kingdom dihukum penjara kerana menyiarkan perlawanan Liga Perdana Inggeris (EPL) secara haram.Kumpulan berkenaan dihukum penjara antara tiga hingga 11 tahun selepas Liga Perdana Inggeris mendedahkan kes yang dikatakan "pendakwaan terbesar di dunia ke atas rangkaian siaran haram".Tertuduh, berusia antara 30 hingga 46 tahun, mengaut lebih daripada 7 juta pound (RM40 juta) dengan menjual langganan kepada tiga platform haram yang membuat penstriman kepada lebih 50,000 pelanggan dan ejen jualan semula.Organisasi itu menawarkan capaian haram bagi menonton perlawanan Liga Perdana Inggeris, ratusan saluran dari seluruh dunia dan puluhan ribu filem terkini serta rancangan TV," kata Liga Perdana Inggeris.Ketua kumpulan berkenaan, Mark Gould, 36, dihukum penjara 11 tahun di Chesterfield Justice Centre, England.Empat lagi menerima hukuman dari tiga ke lima tahun.Liga Perdana Inggeris adalah liga bola sepak paling bernilai di dunia, dengan hak penyiaran di United Kingdom sahaja bernilai 5 bilion pound (RM28.59 bilion) untuk musim 2022 hingga 2025. - AFP

(Ketika Manchester City menjulang trofi, lima lelaki sedang menunggu hukuman kerana menstrim perlawanan EPL secara haram/ REUTERS)


Cari pengganti Al-Jufferi, lebih banyak kejohanan silat perlu diadakan - PESAKA

TEMERLOH, 31 Mei- Lebih banyak kejohanan silat perlu dianjurkan bagi mencari pengganti juara dunia empat kali, Al Jufferi Jamari.Walaupun usaha berterusan sudah dimulakan Persekutuan Silat Kebangsaan Malaysia (PESAKA), namun ia dilihat masih belum mencukupi.Presiden PESAKA, Datuk Megat Zulkarnain Omar Din berkata, ramai pelapis baharu berjaya dicungkil melalui penganjuran kejohanan sebelum ini namun ia masih belum memadai.Katanya, selain mencari bakat baharu, PESAKA dan pihak Kementerian Belia dan Sukan (KBS) juga perlu membuat persiapan bagi menghadapi pelbagai kejohanan besar termasuk Pertandingan Silat Dunia yang akan berlangsung di Jakarta, Indonesia, tahun depan.“Masih terlalu awal untuk saya menamakan kerana Al Jufferi pun bukan dibentuk dalam sehari ianya mangambil proses yang agak panjang namun saya bersyukur dalam kelompok pesilat negara sekarang ini kita mempunyai sejumlah besar yang rata -rata umur masih muda hampir sama sewaktu awal Al- Jufferi di pilih menyertai skuad kebangsaan jadi saya dapat lihat beberapa orang yang saya fikir ada kebolehan dan kemampuan," katanya.

(Presiden PESAKA, Datuk Megat Zulkarnain Omar Din)

Jelasnya, penganjuran kejohanan seperti itu memberi peluang kepada perguruan silat menonjolkan atlet muda berprestasi tinggi dalam pelbagai kategori.Beliau ditemui selepas majlis perasmian penutup kejuaraan silat Piala Al Jufferi 2023 di Temerloh.Seramai 550 pesilat dari dalam dan luar negara menyahut cabaran Kejuaraan Silat Piala Al Jufferi Kebangsaan dan Antarabangsa Kali ke-4 bermula 27 Mei dan berakhir semalam.Terdapat tiga kategori dipertandingkan iaitu kanak-kanak (tujuh hingga 12 tahun), remaja (13 - 16 tahun) dan dewasa (17 tahun – 40 tahun).


Hoki Piala Remaja Asia 2023: Young Tigers perlu kekalkan momentum

SALALAH, 30 Mei-Skuad hoki remaja lelaki negara perlu mengekalkan semangat juang yang tinggi serta momentum kemenangan dalam tiga perlawanan sebelum ini apabila menentang Pakistan pada separuh akhir hoki Piala Remaja Asia 2023, esok.Jurulatihnya, Muhamad Amin Rahim berkata setiap pemain perlu memanfaatkan peluang jaringan padang dan pukulan sudut penalti pada aksi itu nanti."Ada juga beberapa kelemahan yang kita telah kenal pasti pada Pasukan lawan (Pakistan) dan saya harap pemain-pemain telah melakukan 'homework'(kerja rumah) dan menganalisa pihak lawan."Berdasarkan tiga perlawanan lalu, saya tidak nampak kenapa kita tidak boleh menjelmakan kemenangan kali ini", katanya selepas ditemui di sini.Pakistan melangkah ke saingan separuh akhir selaku naib juara Kumpulan A selepas mencatat tiga kemenangan dan satu seri.Terdahulu, skuad Young Tigers mengekalkan rekod tanpa kalah selepas mencatat kemenangan 1-0 ke atas tuan rumah, Oman, semalam.Keputusan itu sudah cukup untuk membawa Yooung Tigers ke pentas separuh akhir selaku juara kumpulan B.Beraksi di Kompleks Sultan Qaboos, Salalah, Shahmie Irfan Suhaimi menghadiahkan jaringan tunggal negara menerusi penalti stroke pada minit ke-48.Ia sekali gus mengekalkan rekod bersih kemenangan dalam empat perlawanan kumpulan.Sebelum ini skuad muda negara berjaya menewaskan Uzbekistan 8-1 pada aksi pembukaan Kumpulan B sebelum menundukkan Bangladesh 5-1.Pada Ahad lepas, Skuad bimbingan Muhamad Amin Rahim tidak berdepan masalah menewaskan Korea Selatan 3-1 pada aksi ketiga kumpulan.

(Jurulatih Skuad hoki remaja negara, Muhamad Amin Rahim/FOTO RTM)


Tenis Terbuka Perancis: Djokovic mara ke pusingan kedua

PARIS, 30 Mei - Bintang Serbia, Novak Djokovic tidak berdepan masalah dalam misi memburu gelaran Grand Slam ke-23 pada saingan tenis Terbuka Perancis.Pemain nombor tiga dunia itu melepasi halangan awal dengan menewaskan pemain Amerika Syarikat, Aleksandar Kovacevic, 6-3, 6-2 dan 7-6.Kovacevic yang membuat penampilan pertama di kejuaraan itu nyata sukar menandingi ketangkasan Djokovic yang juga juara dua kali.

Menang 6-3 di set pertama, Djokovic terus menguasai set kedua untuk mudah mengatasi pemain berusia 24 tahun itu dengan keputusan 6-2.Di set ketiga, Kovacevic dilihat lebih yakin dan berjaya membawa perlawanan sehingga ke Tie Break.Namun, Djokovic berjaya mengawal tempo permainan untuk menutup permainan dengan kemenangan 7-6.Di pusingan kedua, Djokovic akan bertemu pemain Hungary, Marton Fucsovics.


Pelantikan Wong Tat Meng mampu kembalikan prestasi Zii Jia-Hannah

PUTRAJAYA, 30 Mei-Pelantikan Wong Tat Meng sebagai Pengarah Kejurulatihan untuk jaguh badminton perseorangan lelaki negara, Lee Zii Jia adalah satu tindakan yang wajar.Perkara itu dijelaskan Menteri Belia dan Sukan, Hannah Yeoh yang menginginkan anak jati kedah itu kembali menaiki podium."Kita tahu, sebelum ini dia (Lee Zii Jia) ada masalah dengan jurulatih terdahulu."Ia sangat penting buatnya untuk mempunyai jurulatih. Kita sangat gembira dengan tindakannya (Lee Zii Jia) melantik jurulatih baharu."Kita berharap agar dia dapat melakukan perubahan. Kita juga tahu Zii Jia mahu menang pingat emas Olimpik Paris 2024", katanya selepas menghadiri Mesyuarat Jawatankuasa Kabinet Pembangunan Sukan (JKPS) hari ini.Kehadiran Tat Meng diharapkan mampu memperbaiki prestasi Zii Jia dalam mengharungi pusingan kelayakan ke Sukan Olimpik Paris 2024.Zii Jia beraksi tanpa khidmat jurulatih sepenuh masa selepas berpisah dengan jurulatihnya, Indra Wijaya pada November tahun lalu.Buat masa ini Tat Meng masih lagi terikat dengan tugasnya sebagai jurulatih perseorangan lelaki Hong Kong selepas membimbing pasukan Korea Selatan dari tahun 2019 hingga 2022.

(Menteri Belia dan Sukan, Hannah Yeoh/FOTO RTM)


Kerajaan wujud HLC, cungkil bakat sukan tempur, olahraga dan renang

PUTRAJAYA, 30 Mei - Kerajaan mengambil inisiatif mewujudkan Jawatankuasa Peringkat Tertinggi (HLC) yang akan dipengerusikan Timbalan Perdana Menteri, Datuk Seri Dr Ahmad Zahid Hamidi bagi menerajui pembangunan bakat sukan berprestasi tinggi.Timbalan Perdana Menteri, Datuk Seri Dr Ahmad Zahid Hamidi berkata HLC akan memberi tumpuan kepada model pembangunan bakat bagi sukan yang banyak menawarkan pingat iaitu sukan tempur, olahraga dan renang dengan kerjasama Kementerian Belia dan Sukan (KBS), Kementerian Pendidikan Tinggi (KPT) dan Kementerian Pendidikan (KPM).

"Ini supaya keselarasan di dalam tumpuan sukan yang digali kemampuannya untuk ke prestasi tinggi dapat dilaksanakan. Kami bersetuju supaya Jawatankuasa Peringkat Tertinggi dibuat dengan tidak melibatkan banyak Kementerian hanya 3/4 sahaja dan kita akan adakan mesyuarat dua minggu dari sekarang dan tarikhnya pada 7 Jun," katanya pada sidang media selepas mempengerusikan mesyuarat Jawatankuasa Pembangunan Sukan (JKPS), di sini.Tambah Ahmad Zahid, pada masa sama, HLC juga akan melihat kepada potensi untuk mencungkil bakat dalam kalangan anggota tentera, polis dan penguat kuasa Kementerian Pertahanan dan Kementerian Dalam Negeri (KDN) agar mereka dilibatkan dalam pembangunan sukan negara.Sementara itu, Menteri Belia dan Sukan, Hannah Yeoh berkata HLC diwujudkan selepas melihat keputusan yang diraih kontinjen negara di Sukan SEA Kemboja 2023 dengan menyaksikan sukan tempur antara menjadi penyumbang pingat emas terbanyak manakala Malaysia banyak terlepas pingat dalam sukan olahraga dan renang."Strategi kita kena bertukar, itu sebab Timbalan Perdana Menteri bersetuju untuk pengerusikan HLC antara tiga kementerian iaitu KBS, KPM dan KPT. Ini juga bagi memastikan ada penyelarasan untuk cungkil bakat dan kita tidak terlepas bakat-bakat muda dan kita akan fokus kepada tiga sukan ini," kata Hannah.


Isu gaji pemain Kelantan FC selesai

KOTA BHARU, 30 Mei-Pemain Kelantan FC kini boleh menarik nafas lega selepas pemilik pasukan, Norizam Tukiman mengesahkan, pihak pengurusan sudah membayar semua gaji pemain.Beliau yang lebih dikenali dengan panggilan Zamsaham turut mengesahkan baki gaji sebanyak 50 peratus yang ditahan akan dibayar semuanya.Menerusi muat naik di akaun Facebooknya, Zamsaham turut menafikan, pasukan itu berdepan tunggakan gaji sehingga dua bulan.Jelasnya, biarpun ada pembayaran gaji yang dibuat secara berperingkat, semua pemain tetap mendapat gaji penuh.Bagaimanapun, prestasi kurang memberangsangkan menyaksikan beliau terpaksa 'menahan' gaji kerana mahukan barisan pemain 'The Red Warriors' bangkit mencipta kemenangan.